Feminismoa babesteko gizonezkoek egin ditzaketen 20 gauza • ZUZEU\nFeminismoa babestu eta bultzatzeko gizonezkoek ere hainbat gauza egin ditzakete. Horietatik 20 bildu ditugu jarraian, bi iturri ezberdinetatik: Pikara Magazine eta 20 Tools for Men to Further Feminist Revolution.\nEtxeko lanen %50 (edo gehiago) egin.\nZure harreman intimoetan eta lagunartekoetan babes emozionalaren %50 (edo gehiago) eskaini.\nEmakumeek sortutako produktu kulturalak kontsumitu.\nLekua utzi emakumeei.\nEragin zure maskulinitatearen bitartez espazio matxistetan.\nEmakume batek zerbait matxista dela esaten badizu, sinetsi iezaiozu.\nIkasi sexuari buruz, eta ziurtatu komunikazioa eta kontsentsua dagoela zure harreman sexualetan.\nKontrazepzioen arduradun izan.\nAita bazara, ardura %50ean banatu.\nArretaz begiratu sortzen diren botere harremanei.\nNorbere harremanetan sortzen diren genero botere esplizituak eta inplizituak identifikatu.\nInterneten sortzen den matxismoaren aurrean ez izan ikusle pasibo soil.\nEz begiratu goitik behera emakumeei eta ez egin haiei buruzko komentariorik.\nSexuan aditu diren pertsonei egin kasu eta ez komunikabideetan agertzen direnei.\nZuretzat eredugarri diren pertsonen artean emakumeren bat dagoela ziurtatu.\nGoraipatu zure inguruko emakumeen bertuteak eta lortutako garaipenak.\nEz epaitu emakumeen itxura.\nHitzegin feminismoari buruz zure inguruko lagunekin.\nHartzen duzun espazio emozional eta fisikoaz kontziente izan eta ez okupatu behar baino gehiago.\nZure maskulinitatea lantzera ohitu; dituzun pribilegioak alboratu eta espazioa utzi.\nFeminsimoa, gizona, maskulinitatea\n26 pentsamendu “Feminismoa babesteko gizonezkoek egin ditzaketen 20 gauza”-ri buruz\nHiltzenHil 2015-09-17 12:26\nBaina hau… broma bat da?, tira… pikutara! Ni datorren geltokian jeitsi egingo naiz, ez nazatela treneko bidaiari txoriburuek euren defizientziaz gaixotu. Euskaldunok horrelako subnormalkeriak onartzen baditugu desagertzea besterik ez dugu merezi, eta badirudi hortan gabiltzala jo ta ke marimutil lesbofeminaziz eta mutil eunukoen gizarte bat eraikitzen, mairuak eta beltzak geroz eta gehiago diren bitartean. Egin dezala, beraz, Darwinek bere lana.\nPaki 2015-09-29 10:03\nEz dakit Zuzeu, baina halako iruzkinen errespetu faltak muga guztiak pasatzen dituelakoan nago (‘defizientzia’, ‘subnormalkeria’, ‘marimutil lesbofeminazi’, ‘eunukoak’, ‘mairuak’…) Trollek ez dezatela halako proiektu bat irentsi, egiten ari diren bezala.\nXerapio 2015-09-17 12:50\nona 2015-09-17 13:24\nBixenta, ahaztu zaizu 9. puntuan “(edo gehiago)” jartzea.\n13.a ezin dut ebitatu… Baina beti errespetutik eta begirunez… Baina ulertzen dut zer esan nahi duzun.\n8.a ez dut ulertu.\nGainerakoekin ados! 😉\nHego 2015-09-17 13:58\n21. Aurreko 20 puntuak bete dituzula eta orain gizontasunik gabeko gizona zarela moztu ezazu zure txilibitua eta parte zaren heteropatriarkatu zapaltzailearekin amaitu.\nona 2015-09-17 14:43\nZerk egiten zaitu ba gizon, Hego? Pribilegioek? Norbaiten gainetik egoteak? Nesken atzetik lerdea daiola ta zakilixut aritzeak? Zer da zuretzat gizontasuna Hego?\nHego 2015-09-17 19:17\nZe pribilegio eta ze pribilegiondo? txiza zutik eroso egitea agian? noren gainean nago? Badirudi zuretzat gizonok emakumeen atzetik joaten garen zonbi lerdetsuak garela, emakumeek mutilak berotzeko asmoarekin haien aurrean arropa gutxi eta estuarekin sentsual dantzatzen dutenak direla esatearen parekoa idatzi duzu, asmo txarreko esaldi arras arrunta.\nona 2015-09-17 21:46\nBai, tontakeriak soilik esan ditut, baina zuk oraindik ez didazu erantzun: Zerk egiten zaitu gizon? Zer da gizontasuna?\ntxotxolopitecus 2015-09-17 15:16\nOoooo ze guay, pertsona ona izateko enegarren manuala for dummies.\nHarrapazan/k 2015-09-17 15:31\nIrakurri aurrena 14. puntua… eta ondoren 7.a\nernesto 2015-09-17 15:40\nAholku onak. Ikusi besterik ez dago batzuk nola aztoratzen diren…\nUnai Begiristain 2015-09-18 10:13\nArtikulu misandroak kontu anonimo batekin euskaratzearen koldarkeria. Feminismoa patetikoa da.\nFeminismoa amaitu da 2015-09-18 10:15\nHomizidio biktimen %66a gizonak dira.\nLan istripuen %95a gizonak dira.\nSuizidioen %80a gizonak dira.\nPresoen %90a gizonak dira.\nEuskal presoen %88a gizonak dira.\nBizi itxaropena 7 urte baxuagoa da gizonetan.\nUnibertsitate ikasleen %40a gizonak dira.\nPorrot eskolar lotsagarria dute mutikoek eta instituzioei ez zaie axola.\nBiolentzia legedia diskriminatzailea da.\nKustodia legedia diskriminatzailea da.\nGizonei krimen berdinagatik kondena luzeagoak jartzen zaizkie.\nEzin dugu eskubiderik eskatu feminismoak kriminalizatzen duelako.\nBizi nahi dut.\nOrain Garan ere zurrunbiloan sartu dira feminismoaren zentzugabekeriaz: naiz.eus/eu/blogs/libre-feminista/posts/crepes-dulces-y-capuchas-de-colores\nFeminismoak egindako eraso fisikoek aurten jendea lur jota utzi dute. Ezin dugu herri bezela jarraitu gure barnean terrore hau zabaltzen duten bitartean, Gasteizen jendea jo zuten bezela. Unibertsitate ikasleen %40a soilik.\nGainera salatzen dute Zuzeu matxista dela, Zuzeuko artikuluen artean feministak asko gehiago izanda. Eta artikulu feministak gehiago dira feminismoa kritikatzen duten artikuluak egitne dituztenek heriotz mehatxuak jasotzen dituztelako. Eta baita jipoitu ere!\nPikara blog horrek urtean 10.000€ jasotzen ditu Emakundetik, euskaldunon diruarekin. Total guztia españolez dagoela eta idazleak ere españolistak dira. Ezin misandroagoa da ere: emakumeek pistolak eramatea deitzen dute, baina gizonezkoei armak debekatzera. Bertako idazle batek bere semearekin izandako ukitu sexualak publikatu zituen; zorionez, komunitateak salatu zuen eta artikulua ezabatu behar izan zuten. Ez da gizonezkooi aholkurik emateko inor.\nFeminismoa intolerantea eta biolentoa da definizioz. Gizonezkook jasaten dugu biolentzia gehiena, lanean hil egiten gaituzte eta beraz 7 urte gutxiago bizi gara. Presoen %90a ere gizonak dira!\n1: Nik nahi ditudan etxeko lanak egingo ditut. Nire etxea da, eta nahi dudan bezela edukiko dut, ez nau feminazismoak behartuko ezer gehiago egitera.\n2: Nire babes emozionalaren 100%a ematen diet maite ditudanei. Ez dut gorrotoan bizi nahi feministak bezela\n3: Ez naiz sexista. Ez dizuet dirua zuei emango emakume izate hutsagatik.\n4: Lekua kendu espainiar eta frantziar inperialistei. Euskaldunon lehen betebeharra baita. Ez dut lekurik utziko zuek bezelako feminazi españolistek har dezaten (Podemos, eta Bildu dagoeneko bidean da)\n5: Eragin zure maskulinitatearen bitartez espazio matxistetan. Zuzen.\n6: Emakume batek jarrera sexista badu sexista dela esango diot.\n7: Ikasi sexuari buruz, eta ziurtatu komunikazioa eta kontsentsua dagoela zure harreman sexualetan. Zuzen. Sexua da bizitza.\n8: Kontrazepzioen arduradun izan. Ados. Erreprodukzioa ez dago soilik emakumeen esku.\n9: Aita bazara, ardura %50ean (edo gehiago) banatu.\n10: Arretaz begiratu sortzen diren botere harremanei, eta boterea eskuratu.\n11: Norbere harremanetan sortzen diren genero botere esplizituak eta inplizituak identifikatu. Eta boterea eskuratu.\n12: Feminismoa salatu.\n13: Emakumeak goitik behera begiratuko ditut erakargarriak zaizkidalako. Sexua ez da krimen bat.\n14: Feministak sexuaren aurka daudenez ez diet kasurik egingo.\n15: Ez du zertan. Pertsonei merituaren arabera diet begirunea, ez zakil/alu duten arabera. Feministak bionaziak zarete.\n17: Baina gizonena bai? Sexistak zarete.\n18: Hitzegin feminismoari buruz zure inguruko lagunekin. Demostratu basakeria, zentzugabekeria eta konplexu sexualen ideologia dela.\n19: Hartzen duzun espazio emozional eta fisikoaz kontziente izan eta okupatu ahal duzun guztia.\n20: Zure maskulinitatea lantzera ohitu; ez dituzun pribilegioak eskuratu eta espazioa hartu feministei.\nGizonak erahiltzen gaituzte. Presondegira bultzatzen gaituzte. Lanik harriskutsuenetara eramaten gaituzte. Ez dugu babes legalik emakume baten eraso psikologiko eta fisikoen aurrean. Ez dugu unibertsitatera sartzeko laguntzarik ikasleen gutxiena izan arren. Ez dugu eskola laguntza esklusiborik porrot eskolar izugarria jasan arren. Ez dugu osasun laguntza esklusiborik 7 urte gutxiago bizi garen arren. Baina emakumeek laguntza guzti hauek dituzte!\nGainera Gasteiz eta Donostian txosnetan gizon abertzalean jotzera joaten dira inolako justifikaziorik gabe, besterik gabe, gizonak jotzearren! Noiz arte erokeria hau? Gasteiztar bat hospitalean egon zen zuen erruz basatiak!\nGainera orain ezker abertzalea inbaditu dute independentzia bigarren maila batean jartzeko. Feminismoa ez baduzu independentziaren aurretik jartzen kanpora zoaz! Zer erokeria da hau? Non egon dira feminazi hauek azken 15 urteetan? EHBildun negozioa hasi zenerarte?\nv0rt3x 2015-09-18 12:33\njakin daiteke zer obsesio sartu zaien otegi eta zizeken aurka? benetan sinetsiko dute gizon iraultzaileek beren boterea (gartzelean dagola ez dakit zer botere edukiko duen) utzi behar dutela, besterik gabe, edozein emakumek har dezan beren lekua? ez dute pentsatzen agian nahikoa ahalmen dutela emakumeek gizonek ezerri uko egin gabe haiek lortzeko? nahiko degradantea iruditzen zait iraultzaileei abdikatzea eskatzea, inplizituki esan nahi dute feministek emakumeek ez dutela ahalmenik aginterako. gainera zergatik ez dute gizon/emakume inperialisten aurka jotzen? beti gizon ezkertiarren kontra? #daflipat\nAlaitz Sexologoa 2015-09-18 16:18\nZer nahi duten? Haiek diotena: ezkertiarrak izan arren, beren pribilegioak erabiltzen omen dituzte ezkertiarrak izan arren gizon horiek. Beren postuari uko egin eta emakumeei eman behar liekete.\nKontzienteki pentsatzen dutena: alfa arrak direnez, bezatuak izan eta emakumeei obediente izan behar dira. Emakumeengandik aparte biziko dira gizonak eta emeek sexua nahi dutenean soilik izango dute sexua gizonek.\nInkontzienteki pentsatzen dutena: inbidia besterik ez. Lan gogor, sufrimendu eta dedikazioz lortu dute Arnaldo Otegi edo Slavoj Žižek erreferentzia politiko izatea eta ezkerra zein nazionalismoa aurrera ateratzea. Hauen dedikazio eta intelektoa ez dutenez “pribilegio” imaginario baten bidez lortu dutela diote.\nFaktore eragilea: lehenik gizonekiko gorrotoa eta gainontzeko inseguritateak gainditu beharko lituzkete. Feministak normalean gizonek ignoraturiko edo sexualki erasoturiko biktimak dira eta arazo psikologikoak gainditu ordez politikan proiektatzen dute beren gizonekiko gorrotoa.\nCharles Darwin 2015-09-18 10:32\nFeminismoak gizon zein emakumeen alde egiten du. Feminismoak helburu eugenesiko bat du. Gizon ahulek dekalogo feminista esklabizatzaile hauek hartzen dituzte eta emakumeek haietaz paso egiten dute.\nKarakter gogorra duten gizonek ez dute kasu minimoena egiten zentzugabekeria hauek eta beraz espazio guztia libre dute emakume feminista zein ez feministekin larrua jotzeko.\nHurrengo belaunaldian horrela soilik karakter indartsuko gizonek iraungo dute. Beraz ahultzat baduzu zure burua, jarraitu feminismoa, kastratu zaitez eta sexurik gabe bizi zaitez.\nmatxismoa euskalerrian 2015-09-18 10:38\nZUZEU BERRIZ MATXISTAK PUBLIKATZEN! HAU AGUANTATU BEHAR DUGU NOIZ ARTE? EZIN SINISTU MATXISMO ORRENBESTE EUSKALDUNOK DUGULA! MATXISTAK KANPORA! ZUZEU MATXISTA!\ngorka 2015-09-18 10:45\n21: Blusak erasotu bateekin eta aurpegia estalita. Patriarkatuari bota errua.\nN-Bada 2015-09-18 12:20\nFeminismoa suntsitu arte ez gara libre izango!!!\nLaura 2015-09-18 12:52\nEmakume atzeratuek gizonei zer egin eta zer ez egin esplikatzeko artea.\nKonplexuak sikiatrarentzat. Politika ez da terapia.\nAlaitz Sexologoa 2015-09-18 16:24\nZentzua izan dezake emakume inseguru batek feminismoa besarkatzea. Ulertzen ez dudana, gutxiengo diren arren, beren burua feministatzat duten gizonak. Zertarako halako auto-negazioa? Ez al gara guztiok modu askean erlazionatzeko kapaz? Zergatik utzi sexu batek esatea zuk nola jokatu behar duzun? Hori soilik zure erabakia izan behar luke… Baina beno, hemen horrelakoak esatea debekatua omen dago.\nona 2015-09-19 10:43\nEskerrak debekatuta dagoen… Hemengo 20 iritzietatik 18 aldarte berekoak dira-ta. ?\nona 2015-09-19 10:56\nErrazagoa da. Hemen proposatzen dena beste kontu bat da: Hausnartzea zure eguneroko portaerek emakumea gutxiesten duten ala ez, eta baiezkoa irudituz gero, eta aldatu nahi izanez gero, jarrai ditzakezun aholku sorta eskaintzen dizkizu Bixentak.\nAholku horiek, azken finean bideratuta daude emakume eta gizonon arteko errealitate parekatuago bat lortzera. Hau da, bitarteko direla eta ez helburu.\nTxopi 2015-09-19 21:44\nEskerrik asko zerrendagatik. Nire egoeraz hausnartzera bultzatu nau eta azkenaldian feminismoa uste baino gehiago utzita nuela konturatu naiz. Artikulu honi esker zer hobeto landu behar dudan konturatu naiz!\nBide batez, norbaitek bideo hau interesgarri aurki dezake: https://youtu.be/Rc4vxTeMUeo\nAndrea 2015-09-19 23:41\nBegira, beste kastratu bat! Zergatik du ezkerrak gizon emaskulatu hauek sortzeko helburua? Beti emakumeoi begira ea zer egin/iritzi/pentsatu… Gizon esklabizatu hauekin herri bat ez dago askatzerik. Ligatzean ere beti emakumeon pausoa itxaroten lotsaturik… ez ditugu horrelako “gizonak” atsegin. Horrela ez dago hemen txortan egiterik. Gero galdetuko dute zenbaitzuek zergatik nahiago ditugun gizon atzerritarrak!\ngizon bat 2015-11-26 10:55\nEskerrik asko, benetan, nire maskulinitateak zertan egin dezakeen kalte hausnartzeko galderak mahai gainean jartzeagatik. Kitto. Ulertzen ez duenak ez dezala hausnartu, baina utzi elkarbizitza egokiago baten bila saiakera egiten dugunoi bidea egiten.


Etorkizuna iragarri nahi duenak huts egiteko arriskua du, edo, behintzat, ziurgabetasun handi samarrean erortzekoa, are gehiago, gizarte gipuzkoarra 20 urte barru nolakoa izango den iragartzea bada helburua. Gaurkoa bezalako mundu konplexu batean, maila guztietan elkarlotuta dagoen mundu batean, gauzen segida linealaren logika desagertu egiten da aurre egiten diegun eta gaur aurreikusi ezin ditugun gertakari, jazoera eta ustekabeak ekarriko dizkiguten erronken aurrean. Baina errealitate horrek ez gaitu eraman behar gaur etorkizuna aztertzeari uko egitera. Ezin dugu etorkizunerako prest ez egoteko arriskua hartu, nolakoak izango garen edo gaur irudikatzen zailak diren jazoerak zer gertakarik eragingo dituzten ziurtasun osoz jakiterik ez badago ere.\n2009. urtean, Gipuzkoako Aldundiko Bulego Estrategikoak Gipuzkoaren diagnostikoa egin zuen, jokoan zegoenari eragiten zioten elementuak zehaztu zituen eta etorriko zena, ordurako iragartzen ari ziren mundu mailako joerak zein ziren ikusi zuen. 2010-eko urtarrilean, G+20 prozesu estrategikoaren esparruan, gure erronka nagusiak zein ziren, eta gauzak ongi egitea lortuz gero, 20 urte barru nola egon gaitezken iragartzen ziguten “Gipuzkoa 2030 erronka-eszenatokiaren oinarriak” aurkeztu ziren. Etorkizuneko Gipuzkoa marrazteko ariketa bat zen, lan zaila, gero eta zailagoa, baina izugarri garrantzitsua. Era berean, nazioarte mailan berritzailea zen modu batean, Gipuzkoako Parlamentuak, Batzar Nagusiek, Etorkizuneko Batzorde bat sortzeko erabaki adostua hartu zuen, munduan existitzen diren adibide urriekin alderatuz (Finlandia, Eskozia, Txile, Frantzia, etab).\nBaina etorkizuna irudikatzea da etorkizun hori lortzeko lehenengo urratsa. Nahi genukeen Gipuzkoaren irudia zen, eta horren aldeko apustua egin zen. Gizarte gisara itxaropena ematen ziguten proiektu partekatuekin eta etorkizunerako jomugekin osatzen joango ginen markoa zen.\nGipuzkoak, etorkizunari ongi jabetuta begiratuz, proiektu bat desberdintasunetatik partekatzeko gaitasuna gehituz, ahalmen handiagoa izango zuen etorkizuneko errealitate berri horiei aldez aurretik aurre egiteko, kudeaketa politikoaren epe laburreko ikuspegia gaindituko zuten eta pentsamolde estrategikoagoa iradokiko zuten bitarteko edo baliabideei esker.\nZoritxarrez, 2011 urtetik aurrera Gipuzkoako Aldundiko Gobernu berriak prospektiba eta aurreratze edo antiziparioaren aldeko apostua alde batera utzi du epe motzeko ikuspegira bueltatzeko. 90. Hamarkadatik nazioarteko erreferentzia bat izan den lurralde prospektiba ariketa (PREG2020, G2020 eta G+20 izenpean), 2014 urtean erabat baztertuta izan da Gipuzkoako lurraldeko lidergo politiko eta estrategikoa eraman behar duten arduradunengatik, bai Gipuzkoako Aldundian, baita Batzar Nagusietan. Guzti honek, etorkizuneko erronkei aurre egiteko gaitasunik gabe uzten du Gipuzkoako Lurraldea eta beraz, aurrera ezin egiteko bidegurutze batean… Espero dugu arduradun politikoak hontaz lehenbaitlehen konturatzea, beranduegi izan baino lehen…\nIrudia: GureGipuzkoa.net | Elosegi txapel fabrika © CC BY-SA: Elosegi Ansola, Polikarpo


Mendilibar: 'Orekatuago egon behar dugu, gehiago hitz egin eta gehiago lagundu' | SD Eibar - Web Oficial\nMendilibar: "Orekatuago egon behar dugu, gehiago hitz egin eta gehiago lagundu"\nEntrenatzaile armagina Getaferen lehiakortasunaren beldur da\nJose Luis Mendilibarrek "orekatuago" jokatzeko eskatu dio bere taldeari eta "gure artean askoz gehiago hitz egin eta lagundu" behar dugula azpimarratu du.\nIgandean Ipuruan Getaferen aurka jokatu beharreko partidaren atarian (14: 00etan), Eibarreko entrenatzaileak zera adierazi du, "Aurkariak baloia lapurtzen dizunean area barrura bizpahiru paserekin iristea saihestu behar dugu".\n"Une honetan falta zaiguna da. Baloitik eta jokotik gertuen daudenak adiago daude, baina zuzenean parte hartzen ez dutenak babian gaudela dirudi".\nMendilibarren ustez, geldialdia "ondo2 etorri zaio taldeari, selekzioekin hiru jokalari izan dituen arren. "Marko (Dmitrovic) eta 21 urte azpikoak (Pozo eta Bryan Gil) denboraz etorri dira igandean egon ahal izateko. Atsedenaldiaren aurreko astean hiru entrenamendu saio oso on izan genituen eta aste honetan ere hiru oso on egin ditugu".\nBere ustez, Getafe "aurkari zaila" izango da. "Emaitzetan ez dago hain ondo, baina lehiakorra da. Ipuruan hobetu behar dugu eta sentsazio hobeak eman. Partidako une batzuetan ondo gaudela ematen du, baina jokaldi solte batean gol bat edo aukera bat egiten digute eta horretan hobetu behar dugu".\n"Emaitzetan oso ondo ez dabiltzan arren, berdin lehiatzen dira, ez dira inoiz lasaitzen, bizitza ezinezko egiten dizute eta aurkari zailenetako bat da. Ez dugu partidatik atera behar eta guk egin behar dugun horretan zentratuago egon behar dugu. Haien zain bagaude, ez gara irabazteko gai izango. Markagailuan atzetik ez jartzea ere garrantzitsua izango da. Hain talde indartsua eta gogorra denez, ez dizute zure futbola egiten uzten eta, aurretik jarriz gero, zaila izango da".\nMendilibarrek ohartarazi duenez, taldeak Ipuruan lortutako emaitza txarrak kontuan hartuta, aurkarientzat "jada ez da hain zelai gogorra". "Indartsu egon ahal izatea espero dut, eta hemendik aurrera garestiagoa izatea puntuak hemendik ateratzea".\nBi taldeen joko motagatik, Eibarreko entrenatzaileak uste du "aukera gutxiko partida" izan daitekeela eta "asmatzen duenak eramango du".\nMarc Cucurellari buruz, edozein taldetan nabarmendu den jokalaria dela esan du, "Hain azkarra eta bizia delako, edozein futbol motatara eta edozein postutara egokitzen delako. Bizia izatea eta egoera konprometituetatik ondo ateratzea eragiten dion gen hori du, eta beti izango du".


231_interneten erabilera lekeition.pps\nSamarbeid mellom UH-sektoren og net...\nPowerpoint Sample : iWisdom Strateg...\nMini laptop curso\nPresent กรมอุตฯ22 พ.ย 53 ชุดที่ 24\nINTERNETEN ERABILERA LEKEITIOKO HERRIAN Egileak: R. M. AZKUE IKASTOLAKO DBH 2 TALDEA- Lekeitio MENUA\nSARRERA INKESTAREN DATUAK INKESTAREN EMAITZAK INTERNETEN ONURAK ETA KALTEAK AZKEN ONDORIOAK INKESTARAKO TXANTILOIA DATUAK JASOTZEKO TAULAK HASIERA ORRIA\nSARRERA Ikerketa lan honen bitartez, Lekeition dagoen internetaren erabilera aztertu nahi izan dugu.

Helburuak

Metodologia

Ikerketa burutu al izateko bi astetan zehar ondorengo lana burutu dugu:

Estatistika kontzeptuak gelan landu

Excel bitartez grafiko desberdinak egiten ikasi

Gure ikerketarako galdetegia pentsatu: nori egin, zer galdetu…

Lan taldetan banatu: hiru pertsonako sei talde

Inkestak burutu (talde bakoitzak 35 bat inkesta)

Inkesten datuak excel tauletan jaso

Grafikoak eraiki

Emaitzen interpretazioa egin

Power pointa osatu

MENUA\nGaldeketa egunak: Otsailaren 10 eta 11 Populazioa - Lekeitioko biztanleria- Lagina -Inkestan parte hartu duten pertsonak guztira-: 212 Parte hartzaileen ezaugarriak ondorengo grafikoetan ikus daitezke:

Inkestaren datuak

\nParte hartzaileen ezaugarriak (II) MENUA\n

Nork erabiltzen du?

Grafikoan ikusten denez, Lekeition interneten erabilera oso zabaldua dago. EMAITZAK\n

Nork erabiltzen du?

EMAITZAK Argi ikusten denez, gazteentzat internet erabiltzea gauza arrunta da eta adin nagusienean bakarrik antzematen da erabilera txikiagoa.\n

Nork erabiltzen du?

EMAITZAK Gizonezkoek piska bat gehiago erabiltzen dute, baina ez dago alde nabarmenik.\n

Nork dauka konexio puntua?

EMAITZAK Galdetu zaien ¾ ak etxean internetera konektatzeko aukera du.\n

Nork dauka konexio puntua?

EMAITZAK Ia gazte denek etxean konektatzeko aukera dute. 60 urtetik gorako gehienak aldiz ez .\n

Zertarako erabiltzen da?

EMAITZAK Internet batez ere, lanerako eta informazioa topatzeko erabiltzen da, baina baita harremanetarako, horren adibide dira posta elektronikoa eta sare sozialak. OHARRA: Galdera honetan erantzun bat baino gehiago aukeratzen al zen .\n

Zertarako erabiltzen da?

EMAITZAK Adin bakoitzak bere erabilera duela ematen du: gaztetxoek jolaserako darabilte, nerabe eta gazteenek sare sozialetan murgildu eta musika jeisteko adibidez eta nagusienek emailak, egunkariak irakurri, informazioa topatu edo lanerako\nNabigatzaile erabiliena! Jendeak batipat internet explorer erabiltzen du (hamarretik zazpik ia), baina askok explorerrekin batera mozilla firefox ere erabiltzen dute. EMAITZAK\nBilatzaile erabiliena! Ia mundu guztia zerbait bilatu nahi badu, google era joaten da EMAITZAK\nAtari bisitatuena! Youtube, wikipedia, eta sare sozialak dira bisitatuenak!. EMAITZAK\nAtari bisitatuena! Nerabe eta gazteenen artean tuenti sare soziala facebook baino erabiliagoa da. Youtube eta wikipedia nahiko erabiliak dira adin tarte guztietan eta posta elektronikoen artean, badirudi hotmail dela gogokoena. Emaitzak argi ikusteko jo aurrerago datozen tauletara. EMAITZAK\nNon erabiltzen da? Inkestan parte hartu duten ¾ ak gutxi gora-behera etxean konektatzen dira, nahiz eta ikastetxea eta lantokia ere ohiko lekuak izan. EMAITZAK\nZenbat erabiltzen da? Gaztetxoenak kenduta, ia beste adin tarteko kopuru handia egunero konektatzen da EMAITZAK\nZenbat erabiltzen da? Konektatzen den jende gehiena ordu bat inguru egoten da EMAITZAK MENUA\nOnurak eta Kalteak EMAITZAK

Kontrolik gabeko informazio asko

Neurria ez badiozu hartzen adikzioa eragin dezake

Denbora asko galdu daiteke alferrik

Sareko birusek sistemak ondatu ditzakete

Adin txikikoek arriskuko orriak topa ditzazkete

Kaleko bizimodua apaldu dezake

Informazioa topatzeko bide erraza

Lana errazten du, etxetik lan asko egin baitaiteke

Gauzak konpartitzeko erraztasuna

Ia dena aurkitu daiteke eta informazioa eguneratuta dago

Edonorekin eta edonon dagoela komunikatzeko aukera

Harreman berriak egiteko aukera

Aisialdirako aukera zabala: musika, filmeak, jolasak…

KALTEAK ONURAK MENUA\nONDORIOAK

Grafikoak aurkeztu ditugunean ondorio batzuk komenta baditugu ere, azken ondorio gisara honakoak komentatuko genituzke:

Orokorrean interneten erabilera nahikoa zabalduta dago Lekeition.

Gazteengan erabilera erabat normalizatuta dago eta internetera konektatzea ia beraien egunerokotasunaren parte bat da, batzuetan informazio iturri bezala behar dutelako eta bestetan jolas edo aisialdirako erabiltzen dutelako.

Jende helduak batez ere lanerako behar duelako erabiltzen du eta gazteek aisialdi forma berri gisara

Helduenen kasuan bere erabilera hobetu daiteke eta agian ikastaro gehiago egon beharko lirateke.

Kopuru handi batek etxean konektatzeko aukera badu, baina beste leku askotan ere konektatzen da jendea (lanean, ikastetxeetan…). Agian wifi leku gehiago jarri beharko lituzke udalak.

Gauza asko bezala, internetek bere alde onak eta ez hain onak dauzka eta bere erabilera beraz neurrian hartu beharra dago.

MENUA\n

ERANSKINAK

Hauxe da erabili dugun inkestaren txantiloia\n

ERANSKINAK

Hauxe da erabili dugun inkestaren txantiloia (II) MENUA\n.ERANSKINAK Emaitzen taulak -Excel programarekin eginda-\n.ERANSKINAK Emaitzen taulak -Excel programarekin eginda- MENUA\nYour Questions About How To Invest In The Stock Market For Kids\nPowerpoint Sample : iWisdom Strategic Export Pricing\nInternet sareak proba\nExperts Discuss the Safety & Benefits of Plant Biotechnology by Ranjana Smeta...\nSerenity paradise belize - Land Investment Belize\nEMA Presentation Skill


16 - 17 - 18abendua 2020\n1. sinfonia Do Maiorrean Op. 21\n2. erromantza Fa Maiorrean biolin eta orkestrarako Op. 50\nFantasia piano, koru eta orkestrarako do minorrean Op. 80\nErik Nielsen, pianoa.\n16 abendua 2020 Euskalduna Jauregia 19:30 h. Sarrerak Erosi\n17 abendua 2020 Euskalduna Jauregia 19:30 h. Sarrerak Erosi\n18 abendua 2020 Euskalduna Jauregia 17:00 h. Sarrerak Erosi\n18 abendua 2020 Euskalduna Jauregia 19:30 h. Sarrerak Erosi\nBenetan ilunduta geratu da historiako musikari miretsienaren urtebetetze-jaia. Guztia hankaz gora jarri duen pandemia honek ospakizunak ere zapuztu dizkigu; Beethovenen omenez mundu osoan egin behar ziren ehunka kontzertu bertan behera utzi dira azken hilabeteotan. Alabaina, gauzak egiteko gaur egungo modu bitxi horretan bada ere, oraingoan aukera izango dugu Euskalduna Jauregiko besaulkietara joateko, Bonneko jenioaren musikari buruz geure orkestrak 2020an egingo duen azken kontzertua entzutera, haren jaiotzaren 250. urteurrenean.\nOraingo honetan, aukeratu ditugun lau piezek Beethovenen lanen hemezortzigarren mendeko estilora garamatzate, zenbait arrazoirengatik. Ez dugu ahaztu behar, musikari erromantikoen zenbait belaunaldik aita eta maisutzat zuten arren, gure protagonista 1770ean jaio zela, argien mende bete-betean, eta Bonn garai hartan ideia ilustratuen oso hurbileko hiria zela. Josef enperadorearen garaia zen oraindik, eta hura iluminismoaren aldekoa zen (hain zuzen ere, hura hil zenean, Beethovenek haren omenezko kantata bat idatzi zuen, zeina musikariaren lanetatik gordetzen den lehenengo obretako bat eta entzuteko moduko bitxitasuna den). Hiria gobernatzen zuen artzapezpiku eta hautesle Maximilian Franz ere planteamendu horien aldekoa zen, eta Renaniako hirian arteak eta letrak loratzea sustatu zuen, musikariaren nerabezaro eta ikaskuntza-aldian.\nHori guztia bezain garrantzitsua izan zen Christian Neefek Beethovenengan izan zuen eragina, haren musika-irakasleetan lehenengoetako bat izanik. Agian ez zion musika asko irakatsi bere ikasle gazteari, baina Neefek bere iritzi intelektual eta politikoei buruz hitz egin zion, eta zenbait liburu eta aldizkaritan idatzita ere utzi zituen. Neefe Bonneko Illuminatien logiakoa zen. Izen horren inguruan egon den sasi-historia guztiagatik, mundua menderatzeko konspirazio ilunak etorriko zaizkigu burura ziur asko, baina, egiaz, Illuminati logia masoneriaren sektore erradikal bat izan zen, garai artan oso modan zegoen mugimendu bat, zeinak konpromiso nabarmena zuen aurrerapen sozial eta intelektualeko ideiekin. Badirudi Beethoven ez zela masoia izan, Goethe, Haydn eta Mozart izan ziren moduan, baina haren ideiak printzipio ilustratuen ingurukoak izan ziren, hil zen arte, haren obran ikus daitekeen moduan. Hain zuzen ere, Schillerren Alaitasunaren Oda (Ode an die Freude) Beethovenen hezkuntzaren parte izan zen, eta hainbat urtez egon zen gordeta, maisuaren bederatzigarren sinfoniari esker betiereko bilakatu zen arte. Aita maitekor baten begiradapeko anaitasun unibertsalaren aparteko dei horrek gure egilearen pentsamendu eta irriken muina adierazten du.\nBeethoven jaio eta hazten ikusi zuen garai hartaz, Bonnen urrezko garaiaz, gehiago jakin nahi izanez gero, Jan Swaffordek idatzitako biografia berri eta bikaina irakurtzea gomendatzen dizuet. Baina gera gaitezen azken ideia horrekin, bidea ematen baitigu egitarauko obretako bati buruz hitz egiteko: Fantasia piano, koru eta orkestrarako edo Fantasia korala, zeina hartu izan den egilearen azken sinfoniarako lehen entsegutzat.\nObra hau azkena da kronologikoki egitaraua osatzen dutenen artean; hain zuzen ere, 1808ko abenduaren 22ko kontzertu bukaezin ospetsuan estreinatu zen, An der Wien antzokian; horretan, musikagilearen Do Maiorreko mezaren zenbait zati, kontzertuko aria bat eta piano-inprobisazio bat egiteaz gain, Beethovenek lehen aldiz eman zituen ezagutzera Fantasia hau eta bere sinfonia ospetsuenetako bi, hots, bosgarrena eta seigarrena. Gau-beila amaigabe hark publikoa ahituta utzi zuen, eta amaiera eman zion zortzi urte pasatxoko sormenezko aldi bati, zeinak Vienara iritsi berri zen pianista birtuoso gaztea bere garaiko musikagilerik harrigarriena eta musikaren historiako mitorik handiena bihurtu zuen.\nIzenak adierazten duen moduan, oso egitura ezohikoa du, genero zehatz batean sailkatu ezinekoa. Egileak bere ohiko presarekin amaitu zuen; kontatzen dutenez, estreinaldian partituren tinta oraindik bustita zegoen, eta, egiaz, lehenengo zatia, pianorako bakarkako zati luze bat, arratsalde horretan bertan inprobisatu zuen osorik Beethovenek, eta geroago jaso zuen idatziz, kontzertuan jo zuena gutxi gorabehera gogoratuz.\nFantasiaren testua musikariak gainbegiratuta idatzi zen, harmoniaren eta edertasunaren dohainak goratzeko. Mezua ilustrazioko tipikoa da: prestakuntza-urteen oihartzuna eta zenbait urte geroago maisuaren ekoizpen sinfonikoa itxiko zuen obra handiaren iragarpena. Bertsoek maitasunaren eta edertasunaren garaipena goratzen dute, gizonei jainkoen mesedea ekartzen dietelako eta gure bizitzako ekaitzak argitzen dituztelako. Bertsoak gorpuzteko, hasierako esku-hartze dramatikoagoaren ondoren, pianoak beste konposizio bat iragartzen du, zeinak Alaitasunaren oda dakarren gogora, bere zorroztasunagatik, nota berdinetan oinarritutako erritmoagatik, bere harmoniaren soiltasunagatik eta duen adierazkortasun zuzenagatik. Halako melodiekin esperimentatzen zuen Beethovenek bere hastapenetatik, eta, egiaz, kamaraden zenbait abesti edo geselliges Lieder direlakoetatik datoz; folkloretik hurbileko abesti estrofikoak dira, eta Beethovenek beti lotu izan zituen anaitasun-mezuekin eta askatasunaren eta bakearen moduko balio handien gorespenarekin. Maisuaren abesti askotan aurki ditzakegu; esaterako, bere gaztaroko Gizon askea abestian, eta Schillerren bertsoen pozari buruzko konposizioan, zeinaren egitura bereziki forma horretara egokitu zuen poetak.\nSinfonian bezala, gai nagusia lehen aldiz instrumentuetan agertzen da, ahotsetara igaro aurretik. Pianoak iragartzen du, eta, gero, orkestrarekin garatzen du, alla turca bat barne hartzen duten zenbait bariaziotan, esaterako, bederatzigarrenean tenor bakarlariak egiten duen martxan. Azkenik, ahotsek jasotzen dute, lehenik bi solista-hirukoteen (bat emakumeena eta bestea gizonena) elkarrizketarekin, eta, gero, abesbatza osoarekin, azken esaldiarekin amaiera bikaina emateko: «maitasuna eta indarra ezkontzen direnean, jainkoen mesedeak gizatasuna saritzen du». Azken kointzidentzia nabarmena: bat-bateko harmonia-aldaketa, Sol Maiorretik Mi Bemolera, Götter-Gunst delakoa (jainkoen mesedea) aipatzen duten bertsoen gainean; hain zuzen ere, aldaketa berbera erabili zuen Beethovenek (belarriek nabarmenduko zioten, zalantzarik gabe), bederatzigarren sinfonian vor Gott (Jainkoaren aurrean) hitzei musika jartzean.\nObra hau 1808koa da, hots, Beethovenen bizitzan sormen handieneko aldikoa; hala, bat egiten du Bonnen igarotako ikaskuntza-urteekin, idatzi zueneko heldutasunarekin eta musikagilearen ibilaldiaren amaierarekin, XVIII. mendeko Ilustrazioaren printzipio handiekin oso lotutako ideia batzuen bidez. Egiaz, maisuak ez zituen inoiz alde batera utzi ideia horiek, eta ikaragarri areagotu zituen bere azken etapako maisulanetan, esaterako, bederatzigarren sinfonian edo Missa Solemnis mezan.\nProgramako beste hiru obrek XVIII. mendearekin duten lotura musikalagoa da ideologikoa baino, eta horietan Beethovenen beste maisu baten aztarna hautematen da; Neefe baino askoz ere musikari hobea eta, hura bezala, masoia zen musikari batena: Joseph Haydn maisuarena.\nAskotan esan izan da maisuaren eta ikaslearen arteko harremana ez zela oso ona izan; maisuak ez zuela guztiz onartu Ludwig gaztearen lanean ordurako txertatuta zegoen hazi iraultzailea, eta ikasleak ez zituela ongi hartu maisuaren jarraibideak. Alabaina, zalantzarik gabe, baten eta bestearen talentu paregabeak ez ziren oharkabean geratuko elkarrentzat; seguruenik, kapera-maisuak argi eta garbi ikusiko zuen bere ikaslea loratzear zegoen jenioa zela, eta, agian, bideratzeko jarraibide batzuk besterik ez zizkion eman. Eta Beethovenen ibilbide musikalean, adierazpenetan baino gehiago, agerian geratzen da Haydnenganako errespetua.\nAdibidez, kontuan hartu behar da ez ziela berehala ekin bere maisua bereziki nabarmendu zen generoei, esaterako, kuartetoari eta sinfoniari. Sormen-energiaz gainezka egon arren, Haydnen eta Mozarten adibideen mailan zegoela ziur jakin arte ez zituen bere lehenengo piezak sortu. Hogeita bederatzi urte zituen Lobkowitz printzearen enkarguz bere lehenengo sei harizko kuartetoak sortu zituenean, eta hogeita hamalau bere lehen sinfonia estreinatu zenean, 1800. urtean; huraxe izan zen Vienako gizarte musikalean formatu handiko musikagile modura agertzeko bere aurkezpen-gutuna.\nObra hori izango da gure egitarauko beste ekitaldi nagusia, oraingo honetan. Haydnen oihartzunak nabaritzen dira lanaren egituran; adibidez, hala lehenengo nola azken mugimendua maisuaren pieza askotan zegoen berezko sarrera motelarekin hasten dira. Baina, batez ere, nabarmendu behar da sinfonia horrek oraindik ez zuela bere ahizpa txikiek bezain argi agertzen sortzaileak generoaren bilakaeran egindako ekarpen nagusia izango zena: sonata klasikoaren barruan, fantasiaren jolas librerako egokiagoak ziren zatiak nabarmentzea, bereziki, garapenak (ohiko tamainaren bikoitza edo gehiago hartuko zuten), kodak (garapen berri bilakatuko ziren) eta konposizioen arteko zubi modulatzaileak. Egiaz, Beethovenek zabaldu egin zuen Haydnek eta Mozartek ezarritako eredu klasikoa, hain justu adierazpen-tentsio gehien sortu ahal zuen tokian, baina inoiz ez zuen harekin apurtu. Alderdi horretan ere XVIII. mendearen seme izaten jarraitu zuen.\nAlabaina, ez da ezinezkoa obran Beethovenen lana zehazten duten ezaugarri ezagunetako batzuk aurkitzea, nahiz eta ez dirudien hemen guztiz menderatzen zituenik oraindik. Garaiko kritikak interesa agertu zuen piezan, baina orkestrako tutti gehiegi egotea eta haize-instrumentuek protagonismo handiegia izatea aurpegiratu zioten. Egia da ordutik igaro diren 220 urteetan askoz ere soinu-esperientzia gehiegizkoagoak entzun ditugula, baina lan horretan hauteman daiteke agian gehiegizkoa den soinu-kantitate etengabea; ez zitzaien inoiz halakorik gertatu Haydni eta Mozarti, eta Beethovenek berak, helduagoa zenean, oreka handiagoaz modulatzen jakin zuen.\nHalaber, enfasi erritmikoak, nota sinkopatu edo neurri kontrako ugariek (hasierako allegroaren konposizioan, esaterako) eta obrari taupadatzea eragiten dioten bulkaden indarrak agerian jartzen zuten gazte sortzailearen energia eutsiezina. Ikus ezazue nola, tradizioari jarraikiz, minuetto deitu zion hirugarren mugimenduari, baina horren tempoa scherzo batena da, argi eta garbi. Entzuten ari zaretela, pentsa ezazue zer egoera tamalgarritan eta desegokitan geratuko ziren minuetto horren dantzariak, urrezko apaingarriz jositako kasakekin, parpailadun alkandorekin eta ileorde hautseztatuekin, generoaren berezko pauso eta erreberentziak abiadura horietan egiten saiatu izan balira.\nEta beste xehetasun bat: obraren hasieran bertan tonu erdiko igoera bat marrazten duten bi akorde entzungo dituzue. Adi bazaudete, nota hori askotan errepikatzen dela eta obrako beste konposizio batzuk osatzen dituela ikusiko duzue, eta ez dela soilik lehenengo mugimenduan agertzen. Jakina, ez da denboraldiaren hasierako kontzertuan entzun genuen bosgarren sinfoniako lehenengo lau notak bezain diseinu konplexu eta emankorra, baina argi dago Beethovenek bere sorkuntza sinfoniko handietako lehena sortu zuenetik buruan zuela hurrengo belaunaldientzat funtsezko herentzia bilakatuko zen zerbait: formen ulerkera organikoa, zeinaren arabera motibo txikiak, obren hasieran landatzen badira haziak balira bezala, hazi eta adarkatu daitezkeen, ondorengo garapen guztia hartu eta bateratzeko, zelula guztietan lehenengo muinaren aztarna daraman gorputz bizidun bat balitz bezala. Hala, fisionomia berberak obra guztia markatzen du.\nEgitarauaren parte diren beste bi piezetan ere Beethovenen lanen hemezortzigarren mendeko estiloa aurkituko dugu. Hain zuzen ere, Biolin eta orkestrarako erromantza Fa Maiorrean 1798koa da, 1805ean argitaratu zen arren. Izenburuak piezaren kutsu cantabile melodiatsu eta eztia erakusten du. Agerian jartzen du musikariak estilo xalo eta fineko iturrietatik ere edan zuela. Biolina nekerik gabe doa hegan orkestraren gainetik, eta orkestrak kortesiaz erantzuten du, unea heltzen denean.\nMeheki apaindutako melodia nagusi bikainak egitura guztiz karratua du: erdi-esaldi simetrikoetan banatu daiteke, eta horiek, beren aldetik, aldi proportzionaletan, melodia klasiko handiak eta Greziako tenpluetako fatxadak bezala. Beethoven zetazko eskularruekin: Vienako Ringstraße etorbidean kalesa batean paseatzeko musika, horren balio berberak (neurritasuna, oreka eta harmonia) agertzen dituzten fatxada neoklasikoak ikusi bitartean, zeinak artearen historian zehar aldian-aldian agertzen diren, Greziar artearen ereduzko sorkuntzei omenaldia egiteko.\nAzkenik, gau-beilari amaiera emateko, Kristo olibondoen mendian oratorioko amaierako Aleluia entzungo dugu; Beethovenek konposatu zuen oratorio hori, presaka berriz ere, 1803an. Obra gaur egun baino askoz ere ospetsuagoa izan zen bere garaian, agian, garaiko publikoarentzat ezaguna zelako lanaren garapeneko opera-estiloa, eta Haydnen oratorio handiekiko zorra agerikoa zelako, esaterako, obra honen amaierako Aleluiaren paisaia koraletan. Hemen ikusten duguna ez da jenio iraultzailea, ikasle saiatua baizik.\nHorregatik guztiagatik, gure protagonista ez zen oso pozik geratu bere lanarekin, baina ez zion uko egin horretatik etekin ekonomikoa ateratzeari, argitaratzea proposatu ziotenean; horretarako, zenbait aldiz berrikusi zuen behin betiko bertsioa lortu arte, eta, izatekotan ere, generora itzultzeari egin zion uko, gutxienez, estilo berean.\nAmaierako korua entzunez, Haydnen Die Schöpfung (Sorkuntza) obraren epilogo bat dela irudituko zaigu: sarrera biziki solemnea, astuna eta koruko eta orkestrako soinuz betea; jarraian, modu paregabean egindako fuga bizkor bat, estilo akademikoan, zeina bikain amaitzen den obra ixteko. Horrekin emango zaio amaiera kontzertu honi, zeinaren bidez Bonneko maisu handiaren urtebetetzeko tartaren 250 kandelak itzaliko ditugun. Espero dugu hurrengo urteurreneko jaia zapuztuko digun birusik ez egotea.\nZamoran jaio zen, eta bere jaioterriko kontserbatorioan hasi zuen prestakuntza, Jesús Ramos irakaslearekin; gero, Lev Chistyakov maisuarekin sakondu zuen prestakuntzan. Ondoren, Reina Sofía Goi Mailako Musika Eskolan sartu zen, eta 5 urtez ikasi zuen Ana Chumachenco eta Zohrab Tadevosyan irakasleekin; aldi berean, prestakuntza sakona jaso zuen ganbera-musikaren arloan, Heime Müller eta Marta Gulyás irakasleen eskutik. Bere prestakuntza Dresdeneko (Alemania) Hochschule für Musik Carl Maria von Weber eskolan jarraitu zuen, Natalia Prishepenko irakaslearekin, eta emaitza bikainenekin graduatu zen.\nNazioarteko zenbait lehiaketatan saritu dute, besteak beste, hauetan: Rodolfo Lipizer Nazioarteko Lehiaketa (Gorizia, Italia), Villa de Llanes Nazioarteko Lehiaketa (Llanes, Asturias), Bakearen Aldeko Biolinen Nazioarteko Lehiaketa (Torres, Jaén) eta Claudio Prieto Lehiaketa (Palentzia). Gainera, 2014an eta 2015ean, Sofía Erreginak biolin-katedrako ikaslerik onena izendatu zuen, eta Reina Sofia eskolako harizko laukoterik onenaren saria ere jaso zuen.\nEspainia osoan eta atzerrian jo izan du, hala errezitaldietan nola askotariko ganbera-taldeetan. Radio Nacional de España irratirako zenbait grabaketatan ere parte hartu du, eta bakarlari modura agertu da Espainiako zenbait auditorium garrantzitsutan, esaterako, Madrilgo Musika Auditorium Nazionalean, Bilboko Euskalduna Jauregian, Santanderreko Jaialdien Jauregian, etab. Bakarlari modura, hainbat orkestratan aritu izan da, besteak beste, Bilbao Orkestra Sinfonikoan, Aradeko Orkestra Sinfonikoan, Reina Sofía Goi Mailako Musika Eskolako Ganbera Orkestran, Ensemble Praeteritum taldean, Dresdeneko Hochschule für Musik orkestran, Dresdner Kapellsolisten orkestran, eta abar.\n2014tik, Ensemble Praeteritum taldeko kidea da, eta Espainia osoan jotzen du erregulartasunez. 2019tik, Bilbao Orkestra Sinfonikoan Bigarren Biolinen Bakarlaria da, bai eta Madrilgo Katarina Gurska Goi Mailako Zentroko irakaslea ere.


Itzulpengintzari buruzko gogoeta egingo dute Bilboko Gutun Zuria jaialdian - KULTUR SHAREA\nMartxoaren 28an, 29an, 30ean eta 31n eta apirilaren 1ean eta 2an egingo da aurtengo edizioa.\nItzuliz usu mundua / Todo mundo es traducción / Lost and Found in Translation izenburupean, Anjel Lertxundi idazlearen Itzuliz usu begiak saiakeran oinarrituta, Gutun Zuria 2022 itzulpengintza etengabean dagoen munduari begiratuko dio aurtengo edizioan: esperientziak, kulturak, lurralde artistikoak, generoak, hizkuntzak eta lengoaiak, identitateak, gorputzak. Ez dio, beraz, itzulpenari fenomeno literario gisa begiratuko, baizik eta munduan egoteko eta hura aldatzeko modu gisa.\nJaialdia, bere irudi grafikoak erakusten duen bezala, mihi zuri bat dela diote antolatzaileek, “esperimentatzeko, entseatzeko eta jolasteko zirriborro bat”, eta mugitzen ari den mihi bat, etengabe eraldatzen ari dena. Harresiak eraisteko eta pentsamenduak, gogoetak eta ezagutzen jariatzeko lekua ere bada, Alicia Martin artistak Transferencias ikusizko piezan islatu duen bezala. Bilboko Alondegiak ekoitzitako pieza da hau, BBK Mediatekako garbiketako materialarekin sortua, eta Jaialdian zehar Zentroko eta hiriko hainbat gunetan sakabanatuta egongo da ikusgai.\nJaialdiak hogeita hamar proposamen baino gehiago programatuko ditu hitzaren inguruko eztabaidak eta gogoetak zabaltzeko, filosofia edo historia bezalako esparruetatik hainbat gai jorratzeko, hala nola kulturen eta sentsibilitateen arteko loturak, ama-hizkuntzen zeregina, itzulpenaren eta idazketaren arteko harremana, literatura generoen mugak, Atlatikoaren ertzetako zubiak, edo itzultzaileen zeregina.\nArratsaldetan, egunero, elkarrizketa saio bikoitza izango da Auditorioan. Programa martxoaren 28an, astelehena, inauguratuko da 19:00etan, Santiago Auseron musikari eta idazlearen eta Iñaki Esteban kazeteriaren arteko solasaldiarekin.\nMartxoaren 29an, asteartea, 17:30ean, Padre, Patria, Patriarcado izenburupean, Cristina Moralesek, Uxue Alberdik eta Elaine Vilar Madrugak, Consonni ekoiztetxe artistikoko zuzendari Maria Murekin batera, Historia maiuskularen hondamen gehienak azaltzen dituzten hiru kontzeptu horiek jorratuko dituzte.\n19:00etan, Colonialismos mutantes elkarrizketan Gabriela Wiener eta Bibiana Candiak hartuko dute parte. Nobela kolonialetan erabateko bira adierazten duten ahots bi. Ivan de la Nuez saiakeragile, kritikari eta komisario kubatarra izango dute lagun.\nMartxoaren 30ean, asteazkena, Fantasmas en el libro: Pensar la traducción izenburupean; Marian Ochoa de Eribek, Javier Calvok eta Koro Navarrok, Beñat Sarasola idazle eta ikerlariarekin batera, itzulpenak kultura, forma eta literatura ezberdinen arteko zubi izateko duen gaitasunaz hausnartuko dute.\n19:00etan, El viaje circular: regreso a la lengua materna topaketan Theodor Kallifatides, Bashkim Shehu eta Jhumpa Lahiri ama hizkuntzara itzultzeko moduei buruz partekatzea proposatzen zaie, beren buruak kutsatu eta beste mundu batzuk ondoren, etorkizuneko gramatikarekin idaztea lortu arte. Iñaki Estebanek gidatutako elkarrizketan egingo dute.\nMartxoaren 31n, osteguna, Auditorioko topaketak 17:30ean hasiko dira berriz, Elvira Dyangani Ose Bartzelonako Arte Garaikideko Museoko zuzendaria, Tania Adam Safura Radio Africa Magazineko sortzailea eta June Fernandez kazetari eta Pikara Magazine aldizkariaren sortzailearekin. Hiru idazleak desberdintasunaren kritikara hurbilduko dira, beren jatorria inolako eragozpenik gabe eta sublimaziorik gabe onartzen duten proiektuetatik abiatuta.\nEgun horretan bertan, 19:00etan, Miren Agur Meabek eta Eduardo Mogak bi literatura-lanei buruz hitz egingo dute, sormenari eta itzultzaileari buruz, batez ere poesiaren generoari buruz.\nCarlota Gurt eta Alejandro Simonek zinemaren, antzerkiaren, saiakeraren, poesiaren eta eleberriaren arteko belaunaldi-arrasto nabarmena irudikatuko dute. Apirilaren 1ean, ostirala, 17:30ean, Vicente Monroy arkitektoarekin batera Paisajes inmensos, viajes internos izeneko elkarrizketan hartuko dute parte.\nOndoren, 19:00etan, Edurne Portelak, Laura Fernandezek eta Aloma Rodriguezek hartuko dute parte Un desvío americano, dos novelas trasatlánticas izeneko topaketan. Honetan, Atlantikoaren bi ertzak eta bi aukeren eremu minatua kontrako norabidean zapaltzen duten istorioak aurrez aurre jarriko dira.\nAuditorioko topaketak apirilaren 2an, larunbata, amaituko dira Itzultzaile Berriak topaketarekin. 17:30ean, Autoitzulpena: bi eskuz idaztea izenburupean, Unai Elorriaga, Xuan Bello eta Yolanda Castaño idazleak sorkuntza, itzulpen, autotradukzioa eta hizkuntzen arteko harremanari buruzko galderak erantzuten saiatuko dira. Gaiari buruzko doktore-tesiaren egile Garazi Arrula itzultzaile, idazle eta editoreak gidatuko du solasaldia.\nKirmen Uribe idazlearen eta Sara Mesa idazle eta kazetariaren arteko topaketarekin itxiko da 19:00etan elkarrizketen programa. Géneros literarios fluidos: de la ficción a la no ficción izenburupean, solasaldiak genero literarioen arteko mugak nola lausotzen ari diren erakutsiko du, XXI. mende honetan, bilaketaren eta ezarritako arauen hausturaren mendea.\nAfrika Bibang abeslariak amaiera emango dio jaialdiari Auditorioan emango duen kontzertuarekin.\nIzpuran izango da 2022ko Bertso Eguna, martxoaren 26an


Pixar trans nerabe bat gorpuzteko ahots aktore baten bila dabil — Gaztezulo\nPixar trans nerabe bat gorpuzteko ahots aktore baten bila dabil\nPixar trans nerabe bat gorpuzteko ahots aktore baten bila dabil Pixar-en ahots aktore rolerako casting bat partekatu du San Frantzisko hiriko Trans March Twitter kontuak. https://www.gaztezulo.eus/albisteak/pixar-ek-trans-nerabe-bat-gorpuzteko-ahots-aktore-baten-bila-dabil https://www.gaztezulo.eus/albisteak/pixar-ek-trans-nerabe-bat-gorpuzteko-ahots-aktore-baten-bila-dabil/@@download/image/pixar_estudio_trans.jpg\nPixar-en ahots aktore rolerako casting bat partekatu du San Frantzisko hiriko Trans March Twitter kontuak.\nAzken urteetan ikusi ahal izan dugu nola Disney eta Pixar-ek aniztasunaren alde egiten duten beren sorkuntzetan. Orain, Pixkar-ek pauso bat gehiago eman nahi du bere unibertsoan trans nerabe bat gehituz.\nCasting-aren albistea berehala zabaldu da. Pixar ahots aktore trans bat bilatzen ari da bere pertsonaia berriari ahotsa jartzeko. 14 urteko neska trans bat da pertsonaia, dibertigarria, zintzoa eta beti besteak babesten dituena.\nCasting iragarki hau pasa den apirilaren 20an partekatu zuen San Francico's Trans March kontuak Twitter-en. Erakunde hau Estatu Batuetako garrantzitsuena da trans pertsonen eskubideen defentsan.\nEskaintza honetatik harago, garrantzitsua da Pixar-ek komunitate honengan pentsatu izana eta honi ikusgarritasuna eman nahi izatea. Izan ere, LGTBIQ+ komunitatearen barruan bazterkeria muturrekoena jasaten duen kolektiboa baita.\nIragarki honen bitartez 14 urteko neska transexuala gorpuztuko duen ahots gazte baten bila dabil Pixar. Pertsona horrek 12-17 urte bitarte izatea da eskatzen duten baldintzetako bat, dibertigarria, energiaz betea eta kanporakoia izatea. Mikrofono aurrean eroso sentitzea ere baloratuko da.\nProiektu berri honen inguruan dakigun bakarra pelikula luze bat izango dela da eta Jess deitutako pertsonaia transexuala egongo dela bertan, Pixarren lehen trans pertsonaia hain justu. LGTBIQ+ komunitateak begi onez jaso du albistea, Pixar-en edozein sorkuntzek sekulako eragin kulturala baitute gure egungo gizartean eta honek ikusgarritasuna emango baitio kolektiboari. Izan ere, hitz egiten ez dena ez da existitzen eta bada garaia kolektibo honek askatasunez solastekoa.


HONDARRIBIA- KATSIKAS ELKARTEA ERREFUXIATUEI LAGUNTZEN : Zazpi aldizkaria\nApi, 2017 Hondarribia-Katsikas, refugiados, solidaridad\nHilabete batzuk daramatzazue elkarte gisa lanean, zein da balantzea?\nOso ona. Taldea hazten ari da, eta laguntza eskatzen dugun bakoitzean kalean oso erantzun ona jasotzen dugu. Tamalez, elkartea sortzeko arrazoiak ez dira hobetu; are gehiago, okertu egin dira.\nNorbaitek galdetuko du nortzuk zarete Hondarribia Katsikas?\nBada, errefuxiatuaren gaiarekin kezkatuta dauden hondarribiar batzuk, bereziki gerratik ihesi Europako ateak itxita aurkitu dituzten errefuxiatuei dagokienez. Greziako errefuxiatu-esparruetan bizi diren pertsonen bizi-baldintzak hobetzeko lan egiten dugu, eta kezka hori duen oro ongietorria izango da Hondarribia-Katsikasen.\nHondarribia-Katsikasen jatorria Emeki elkarte hondarribiarraren babesean garatutako proiektu zehatz bat izan da. Esaiguzu nola gertatu zen sortze hori.\nAurki urtebete izango da hura gertatu zela. Emekik arropa-bilketa bat antolatu zuen Greziara eramateko, Hondarribi osora zabaldu zena, eta bi trailer betetzea lortu zuen. Emekitik boluntarioak eskatu zituzten Greziara joateko, arropa Katsikaseko kanpamentuko familia errefuxiatuen artean banatzeko eta, gero, kontatzeko. Zazpi lagunek izena eman genuen; ez genuen bidaia ordaindu; arropa banatu genuen, eta, itzulitakoan, erabaki genuen jarraitu egin behar genuela, ezin genituela pertsona haiek baldintza haietan utzi. Ez zegoen gure esku arazoa konpontzea, baina bertatik bertara ikusi genuen eraman genien laguntzak bizitza hobetu ziela, eta zerbait egiten jarraitu genuen.\nEta nola gertatzen da bakarrik “abiatze” hori?\nSaihestezina izan zen. Itzuli ginenean, Emekiren eskutik jarraitu nahi izan genuen, zeren bere kanpaina egin ez bazuten gure taldea ez zen izango orain. Baina gure jarduera gehituz joan zen, eta ikusi genuen elkarte bat sortu beharra zegoela praktikotasunagatik. Alde batetik, ez genuen izan nahi Emekirentzat oztopo; eta, bestetik, ofizialdu beharra geneukan materiala Greziara bidaltzeko, diru-laguntzak eskuratzeko, … Emekik oso jokabide ona izan zuren gure taldearekin, baina une batean, elkarte independente bat eratu beharra genuen, eta horrela sortu zen Hondarribia-Katsikas.\nZuen boluntario batzuek Greziako errefuxiatu-esparruak bisitatu dituzte. Han nola dago egoera oraintxe bertan?\nEgoera ez da batere egonkorra. Katsikas, adibidez, itxi egin zuten, han zeuden 1.000 lagun paseak lekualdatu egin zituzten, eta hustu egin zuten, eta berriz bete zuten Chios eta Lesbos irletako jendearekin. Kanpamentuetan bizi den jendeak gabezia asko ditu, baina errefuxiatu asko are okerrago daude, Atenaseko kaleetan, Serbiaren eta Mazedoniaren mugetan... Eta beti dago turkiarren mehatxua: zer gertatuko litzateke Turkiak muga irekiko balu, han zain dauden milaka eta milaka lagunei pasatzen utziko baliete? Kontua gaizki dago; oso gaizki.\nZerk sortu dizu zirrara handiena errefuxiatuen esparruetatik?\nLeku bakoitzak bere ezaugarriak ditu. Katsikas infernu bat zen; baldintzak ikaragarriak ziren, baina gu izan ginenean ez zegoen GKE handirik, eta oso harreman handia zegoen errefuxiatuen eta boluntarioen artean. Oso berezia izan zen; egiteko asko zegoen, baina lana iritsi egiten zen. Beste esparru batzuk, Filippiada esaterako, itxiagoak ziren. Kontrol militarra zorrotzagoa zen, baldintza hobeak izan arren, adibidez, lo egiteko, hotzetik eta euritik babesteko... Eta irletan oso desberdina zen; bereziki errefuxiatuak pilaka iristen zirenean; psikologikoki oso zirraragarria da.\nHitz egidazu zuen zozketa solidarioaz.\nIdeiaren abiapuntua han, Grezian, laguntzeko erabakia da. Orain arte, Greziatik eskatu ahal bidali izan dugu materiala, baina uste dugu onena hara proiektu batekin joatea dela eta greziarrek ere izan dezatela Hondarribiaren elkartasunaren onura. Proiektu bat behar genuen, eta finantzaketa behar genuen gauzatzeko. Asko gustatu zitzaigun herri-proiektu bat proposatzea, Emekirena izan zen bezala. Eta zozketaren ideia sortu zen, bai finantzatzeko modu gisa bai hondarribiarrak inplikatzeko modu gisa. Eta horri ekin genion; opariak eskatzen hasi ginen, alde batetik, eta errifak saltzen, bestetik.\nApirilaren 22an egingo da zozketa; zuzena al da?\nHori da. Apirilaren 22an, larunbatean, goizean, San Pedro kalean eta jendaurrean. Jarduera batzuk antolatzen ari gara, ekitaldia animatzeko, ordu batzuk iraungo baititu. Eta jendeak parte hartzea nahi dugu; zenbakiak ateratzea. Zozketa serioa izango da, zorrotza eta gardena, baina, aldi berean, partizipatiboa.\nBabes handia izan duzuela uste dut: dendena, artistena… Ezin zarete kexatu, ala?\nBada, pentsa ezazu, 380 opari inguru zozketatu behar ditugu; denak Hondarribiko jendeak emanak, sektore guztietako profesionalek, artistek, idazleek, kirolariek… Zoramena! Kalkulatu dugu lau bat ordu egongo garela kutxetatik papertxoak ateratzen. Kutxa batean opariak egongo dira, eta, bestean, errifen frogagiriak. 17.345 errifa dira, euro 1ean, eta aurki agortuko dira. 17.345 errifa; bat, biztanle bakoitzeko. Gure proiektua ez Hondarribi osoarena delako ideia indartzeko modu bat zen.\nGainera, jai-jardunaldiak ere diseinatu dituzue apirilaren 21 eta 22ko ostiralerako eta larunbaterako. Kontaiguzu, zer ikusi ahal izango dugu ostiralean?\nJarduera bat prestatzen ari gara ostiralerako eta larunbaterako, artea eta musika eta elkartasuna batuko dituena, eta umeek parte hartu ahal izango dute. Zati artistikoa Judas Arrieta artistak koordinatuko du, eta 2,5 x 5 metroko horma-irudi bat izango da, errefuxiatuak Grezian nola bizi diren islatuko duena. Umeek margotuko dute hondoa, eta gero, nagusiek amaituko dute horma-irudia, irudi proiektatuekin, mezuekin, … DJak ere izango dira, eta, pentsatzen dut sorpresaren bat ere baietz.\nEta larunbatean, San Pedro kalean zozketa egiten ari den bitartean, Santiagon, 800 pusketan zerratuko dugu horma-irudia, eta puska bakoitza euro batean salduko dugu. Errefuxiatuengandik banantzen gaituen horma eraitsi nahi dugu; guztion arten egin nahi dugu, eta jendeak esperientzia horren pusketa bat etxera eramatea nahi dugu. Gainera, euro horrekin, Hondarribia-Katsikasen proiektua lagunduko da. Larunbatean, musika zuzenean izango da, batere ohizkoa ez den formatu batean. Berezia izan dadin saiatuko gara.\nNorbaitek zuekin harremanetan jarri nahi badu, non aurkituko zaituzte?\nAstelehen arratsaldetan biltzen gara, oraingoz Kultur Etxean (Denda kalea 18). Baina onena da lehendabizi hondarribiakatsikas@gmail.com mailaren bidez jartzea harremanetan. Taldea hazten ari da, baina gure jarduera ere bai, eta egia esan, nabaritu egiten da taldean pertsona berri bat sartzen denean; asko eskertzen da.


[Erreportajea] Badiak faltan sumatu ditu : Oarsoaldeko Hitza\nSenior, gazte, kadete eta infantil mailakoak itzuli dira lanera. Irudian, Laura Zunzunegi palista antxotarra.\nArrauna eta arrantza bezala, Pasaiako badiaren ikurretako batean bihurtu da piraguismoa. Azken hamarkadetan piraguek haien lekua topatu dute Pasaian traineru eta arrantzontziekin batera. Goi mailako palistak eman ditu herriak eta lorpenak ere beste kirolen pare egon dira. Historia eta ondare hori guztia Trintxerpeko Pasaia Kayak klubean gorpuzten da. Bide arrakastatsua egiten jarraitzeko prest dira.\nKrisiak zer diren badakite Pasaia Kayak-en, baita horiei aurre egiten ere. Azken kolpea, nola ez, pandemiarena izan da. Birusak uretatik kanpo utzi zituen uretan egoteko premia sentitzen duten kirolariak. Piraguarik ez ikustea Pasaiako badian, egoera ezohikoa denaren seinale da. Aurredenboraldia amaitu zutela, ezustekoan iritsi ziren COVID-19a, alarma egoera eta konfinamendua. «Denboraldi batetik bestera geldituta egoten garen denboraren bikoitza eman dugu entrenatu gabe», esan du Iñigo Lois palistak. 60 egun baino gehiago eman ditu klubak itxita. Luzea izan da etenaldia, baina kolpe hau ere igaro egin da eta badira hiru aste Pasaia Kayak-eko senior, gazte eta kadete mailetako palistak entrenatzen ari direla. Hainbeste denboraz geldi egon ondoren, bere burua uretan sentitzearen «beharra» aipatu du Ion Carballok. Goi mailako kirolari agiria duenez, zertxobait lehenago entrenatzen hasi zen Carballo, «uretan ni bakarrik egotea, plazera izan zen». Pasaiako badian piraguak ageri dira berriz ere, gizartea normaltasunera egiten ari den adierazgarri.\nDena den, iragarri bezala etorriko den normaltasuna berria izango da, edo gutxienez, ezberdina. Entrenatu ahal izateko segurtasun neurri zorrotzak jarraitu behar dituzte: «Protokolo bat dugu; instalazioetan sartu baino lehen eskuak garbitu behar ditugu, pasillo bakoitzean pertsona bakarra egon daiteke eta gutxieneko tartea uneoro zaindu behar dugu, noski. Etxetik jantzita etorri behar dugu gure palarekin, eta amaitzean ere aldatu gabe joan behar dugu», azaldu du Loisek. Zorionez palistentzat, haien kirolaren izaera dela eta, gaixotasun batekin kutsatzeko aukerak nabarmen murrizten dira segurtasun neurriak betetzen badira. Hala ere, kirol jardunari ezarritako lehen jarraibideak kirol minoritarioak aintzat hartu gabe ezarri izana gaitzetsi du Ion Carballok: «Kirolaren Goi Kontseiluak helarazitako lehen protokoloak futbolari begira egindakoa zirudien. Irakurri eta gure kirolean neurri horiek nola bete genitzakeen galdetzen genion gure buruari».\nEzkerretik eskuinera, Ion Carballo eta Iñigo Lois.\nSenior Mailako palistak dira Carballo eta Lois, trintxerpetarrak biak, eta Pasaia Kayak-ek dituen kiderik indartsuenen artean daude. Ureko kirola izanik, ezinezkoa izan da haientzat behar bezala entrenatzea. Hortaz, entrenatu baino, «sasoia mantentzen» ahalegindu dira biak. Orain, «uretako sentsazioa» berreskuratu arte, gazteak eta helduak «pixkanaka» entrenatzen ari direla dio Loisek.\nOraingoz, lehiarik ez\nZorionekoak dira palistak, uretara joateko baimena baitute. Lehiatzeko aukera izatea, ordea, bestelako komeria da. COVID-19a iritsi zenean, Euskadiko Txapelketa baino ez zen jokatu, eta geldialdiak luze joko zuela ikusita, denboraldiko gainontzeko probak bertan behera uzteko erabakia hartu zen. Lehiari berrekiteko «nahia» agertu dute Pasaia Kayak-eko palistek. Piraguismo federazioetan zerbait egosten ari dela dirudien arren, Ion Carballok dio ez dutela argibide zehatzik jaso: «Badirudi abuztuan zerbait egin nahi dutela, baina oraingoz ez dakigu ezer». Loisek, aldiz, txapelketarik ez izateak «amorrua» ematen duela aitortu du, baina Trintxerpen zuhurtziaz jokatuko dute, «osasun agintariek eta gobernuak diotenaren zain egongo gara.\nIrudian, Haur Mailako palistak, Iñaki Lois entrenatzailearekin.\nGazteagoak izan arren, maila txikiagoetan dabiltzan palistek ere gauzak presarik gabe egin nahi dituzte. Laura Zunzunegi antxotarrak 17 urte ditu, eta Gazte Mailan hartzen du parte: «Irailetik aurrera lehiatzeko aukera egon daitekeela esan digute, baina nik ez dut oso argi ikusten. Egia esan, denboraldi bat antolatzea ere ez dut argi ikusten». Zunzunegik argi duena da berme guztiak izan arte itxaron dezaketela txapelketek. «Ulertuko nuke helduak izango bagina eta lehiaketa garrantzitsuak prestatzeko balio balu. Baina gure mailan, gauzak gehiegi aurreratzea, ausartegia dela iruditzen zait».\nLaura Zunzunegik adierazpen hauek egin dituen unean, 14 urteko Maddi Tarragona du ondoan, beroketak egiten, bost metroko piragua sorbaldara eraman baino lehen. Zunzunegi eta Tarragona Pasaia Kayak-en etorkizunerako apustu nagusien artean zeuden aurtengo denboraldirako gazte eta kadete mailan. Izan ere, harrobia klub honetako oinarrietako bat da ezinbestean. Haur Mailakoek ere berriro uretaratzeko baimena jaso dute, eta kimuak baino ez dira falta Trintxerpeko kaian. Lehiez harago, kontutan hartzekoak dira Pasaia Kayak-ek udan eskaintzen dituen hastapen ikastaroak. Udalak baimena eman ezean, bertan behera mantenduko dira.


Zaindu aurrera egiteko - Noticias de Gipuzkoa\nnerea aia lópez de foronda 07.03.2021 | 01:59\nErizain bat covid-19a duen pertsona bati eskua ematen.\npertsona guztiok arreta eta laguntza beharko dugu gure bizitzako etaparen batean. Gaixotzeak beldurtzen nau, baina lagun-tzarik gabe egiteak guztiz ikaratzen nau.\nGizarte gisa, denok dugu haren parte diren pertsonak zaintzeko betebehar bera; hala ere, Espainian mendekotasuna duten pertsonen %89, familiako emakume batek artatzen ditu, emakumeei zeregin hori ia berez ematen zaielako estereotipoak direla eta.\nGeure buruaren hauskortasunaz jabetzen garenean, zain-tzaren hedapenari buruz gogoeta egiteko beharra sor-tzen da, ikuspegi gizatiarrago batetik. Etxeetan, normalean emakumeek egiten dituzten ordaindu gabeko zainketak berrikusi egin behar dira, emakumeek ekonomian eta gizartean duten zeregina mahai gainean jartzeko. Zainketa ikusezinen eta doakoen kudeatzaileak dira, monetarik gabeko, aitortu gabeko eta konpentsatu gabeko balioa dutenak, nahiz eta funtsezkoak izan herritarren ongizaterako eta egitura ekonomikoari eusteko.\nProiektu instituzionalik ez izateak eta Estatuak behar horri erantzuteko gaitasunik ez izateak zaildu egiten du alor pribatuko zaintzak ekonomian integratzea, ez baita kuantifikatzen dirutan ordaintzen ez dena. Gure populazioa gero eta zaharragoa den honetan, lehentasun politikoko gaia da. Politika publiko sendo eta errotuak izan behar ditugu, gizartearen eskaerei erantzuteko baliabide nahikoak izan ditzagun. Osasunean inbertitzea kalitatezko zainketetan inbertitzea da.\nZaintza informalen eran-tzukizuna sozializatzen ez den bitartean, %89 emakumeek burutuak, pertsona horien bizitza gizarte eta etxe-arretaren eremura mugatuko da, ez dena ez publikoa, ez doakoa ezta unibertsala ere.\nHalaber, martxoaren 8a ospatze aldera, Emakumearen Nazioarteko Eguna, gaur egun zaintza-lanetan dagoen genero-arrakala ikusarazi nahi dugu. Askotan, betebehar moral batek bultzatuta, emakume horiek uko egiten diote bere lan-etorkizunari, eta lanaldia murriztera edo enpleguari uko egitera behartuta sentitzen dira, gizarte-esparrua aipatu gabe, zuzenean bigarren maila batera pasatuz. Zaintzaile guztiei lana eskertu eta ohoratu nahi diegu, baita erizainek osasun-arloan egiten duten zaintza ere. Azken kolektibo hori ez dago errealitate horretatik kanpo, emakumeak direlako eta, gainera, zaintzaile profesionalak direlako. Biak dira funtsezkoak gure gizartearen ongizaterako eta aurrerabiderako. Mendekotasuna duten pertsonei kalitatezko arreta emanez gero, haien ardura duten pertsonen baldintzak hobetuko lirateke. XXI. mendeak zaintza partekatu eta erantzunkideen mendea izan behar du. Duintasunez hiltzea eta bizitzea eskubide bat da, ez pribilegioa.\nSATSE Euskadiko Berdintasun Batzordearen Ordezkaria


#OscarSariak: Izendapenik lortu ez eta klasikoak bilakatu diren bost artelan — Zinema Uneak\n#OscarSariak: Izendapenik lortu ez eta klasikoak bilakatu diren bost artelan\n#OscarSariak: Izendapenik lortu ez eta klasikoak bilakatu diren bost artelan #OscarSariak: Izendapenik lortu ez eta klasikoak bilakatu diren bost artelan http://www.zinemauneak.eus/albisteak/oscarsariak-izendapenik-lortu-ez-eta-klasikoak-bilakatu-diren-bost-artelan http://www.zinemauneak.eus/albisteak/oscarsariak-izendapenik-lortu-ez-eta-klasikoak-bilakatu-diren-bost-artelan/@@images/image\nSara Sebastián Pérez - 2017-02-24T21:00:38+01:00\nUrtero Oscar sarien izendapenak ezagutzera ematen direnean izen propio asko daude: bai izendapena lortu dutenenak baita entzutea espero ziren izenak baina azkenean izendapenik gabe gelditzen direnenak. Baina, gertatu al da noizbait klasiko bat bilakatu den film zoragarri batek izendapen bat bera ere ez lortzea? Bai, gutxienez aurkezten dizkizuegun bost kasu hauetan.\n#OscarSariak artikulu-bildumarekin jarraituz, gaur, klasiko bilakatu diren eta izendapenik lortu ez zuten bost film bikain.\nEstreinaldi Data: 1931/03/07\nAktoreak: Charles Chaplin, Virginia Cherrill, Florence Lee\n1929an Zirkua lanagatik Chaplinek ohorezko saria bat jaso zuen; zuzendari, aktore eta gidoilari moduan eginiko lanagatik. Agian, ohorezko oscar hau da hiru urte geroago Hiriko argiak lanak(Zirkua baino askoz hobeagoa dena) lanak izendapen bat bera ere ez lortzearen arrazoia. Filma zinema-mutuaren azken lanetariko bat izatea beste arrazoi bat izan daiteke. Urte horretako irabazlea Cimarron izan zen, Chaplinen lanaren kalitatea ez duena baina agian bere garaian “modernoago” zirudiena. Charles Chaplinek Oscar sariekin bizitako desamodioa 1936an errepikatuko zen, gaur egun, artelan bat bezala ikusten dugun beste film batekin: Garai modernoak.\nEstreinaldi Data: 1932/04/09\nZuzendaria: Howard Hawks, Richard Rosson\nAktoreak: Paul Muni, Ann Dvorak, Karen Morley\nGaur egun ikusita, 1932an gertatutako ez du inongo zentzurik: Filmik onenaren sarirako zortzi hautagai egon ziren, baina Scarfacek (Howard Hawkek eta Richard Rossonek elkarrekin zuzendutakoa) ez zuen izendapen bat bera ere lortu. Agian, arazoa lan honen bortizkerian dago; urte horretan akademikoak “Hotel Handia” lan arina saritzea erabaki bai zuten (Bitxikeria giza, Hotel Handia filmak beste izendapen bat bera ere lortu gabe sari nagusia irabazi duen pelikula bakarra da).\nEstreinaldi Data: 1945/12/28\nAktoreak: Edward G. Robinson, Joan Bennett, Dan Duryea\nFritz Lang zuzendariaren zinema eta Oscar sarien arteko harremana ez zen inoiz ona izan. Bere ibilbide osoan zuzendari austriarrak ez zuen Oscar sarietarako izendapen bat bera ere ez jaso; ez Alemanian egindako lanengatik ezta Estatu Batuetan filmatutakoengatik. Metropolis eta M bezala artelan bi izendapenik gabe gelditu ziren Oscar sarien lehenengo edizioetan,baina bi kasuetan arrazoia legezkoa zen: epetik kanpo estreinatu zirela. Baina Scarlett Street lanaren kasuan ez dago aitzakiarik. Zinema Beltzaren klasiko honek hainbat izendapen lortu behar izan zituen: Filmik onena, Zuzendaririk onena edota aktorerik onenen mailan (zoragarriak bai Joan Bennett bai Edward G. Robinson).\nEstreinaldi Data: 1957/12/20 (Gurean: 1980/09/18 – Donostiako Zinemaldian)\nAktoreak: Kirk Douglas, Ralph Meeker, Adolphe Menjou\nZinema belikoko klasikoetako bat bezala ezagutzen den lan hau Oscar sarien mespretxua soilik jaso zuen. Izendapen bat bera ere ez. Egia da lan bortitz bat dela, eta gainera zinema belikoko beste klasiko batekin topo egin zuela: Kwai ibai gaineko zubia (urte horretan irabazle nagusia izango zena). Baina bi argudio hauek ez dira nahikoak jasandako ahanztura ulertzeko, Stanley Kubricken lan zoragarri honek izendapen pila bat merezi bai zuen.\nEstreinaldi Data: 1992/10/14\nAktoreak: Harvey Keitel, Tim Roth, Michael Madsen\nJadanik klasiko bat bilakatu den lan bikain honekin Taratinok bere lehenengo izendapena lortu behar izan zuen, gutxienez Jatorrizko gidoirik onenaren mailan. Gainera, Harvey Keitel edo Steve Buscemiren (Independent Spirit Award sariaren irabazlea) lanek beste hainbat merezi zuten. Tamalez, gaur egun akzio zinemaren klasiko bat bezala ikusten den lan hau esku hutsik gelditu zen.\netiketak: Oscar Sariak Oscars 2017 Film ahaztuak Hiriko argiak Scarface Scarlet Street Loriazko Bidezidorrak Reservoir Dogs


Ekainberri eta Lili Jauregia Ondarearen Europar Jardunaldietara batzen dira | Ekainberri\n13 September, 2019\tby Ekainberri\tin Ekainberri museoa\nGipuzkoako Foru Aldundiko Kultura Departamentuak, laugarren urtez jarraian, Ondarearen Europako Jardunaldiak antolatu ditu. Europako Kontseiluaren ekimen honen xedea ondarearen garrantzia balioetsi eta herritarrei gerturatzea da. Edizio honen ardatza Ondarea plazara! izango da. Aurten, publikoari aisialdiak ondarearekin lotuta dituen osagai ukigarriak eta ukiezinak ikertzea eskatuko zaio.\nGipuzkoako, Arabako eta Bizkaiko Foru Aldundiek elkarrekin eta Eusko Jaurlaritzarekin lankidetzan aritu dira Jardunaldien eragina Euskadi osoan barreiatu dadin, ahaleginak optimizatu eta esperientziak trukatzeko ere.\nOndarearen Europako Jardunaldien kartel iragarlea\nAurten Gipuzkoan antolatutako ekintzetara hurbiltzen den jendeak hainbat eskaintzaz gozatu ahal izango du: ikuskizunak, bisita eta ibilbide gidatu edo antzeztuak, jardunaldi edo lantegi gastro-kulturalak, erakusketa fisikoak eta birtualak eta abar. Gainera, jolas tradizionaletan ere parte hartu ahal izango du, hala nola bolo txapelketak, gymkhanak edo treska estropadak. Jarduerak irailaren 15ean hasiko dira eta azaroaren 14an amaitu, ekintza gehienak urrian izango diren arren.\nJardunaldi hauen helburu nagusiak hauek dira:\nGipuzkoa osoko 32 udalerrietan burutuko diren 62 jarduera aurkeztu dira, eragile publiko nahiz pribatu anitzen bitartez, hartara jendeak, egun konkretu batzuetan ondarearekin zerikusia duten baliabide ugaritara iritsi eta ezagutzeko aukera izan dezan, gainera ezohiko modu batean.\nEkainberri Jardunaldietara urriak 18 ostiralean batuko da, egun horretan Zestoako Kultur Etxeko antzokian Ama-Alu-Lur antzezlan saritua taularatuko da. Aurkikuntza ikusgarri bat burutu eta barne gatazkei aurre egin behar dioten bi espeleologoren istorioa da, beti umore ikuspegi batetik.\nLili Jauregia jarduera honetara lau bisita antzeztu doan eskainiz batuko da, bi euskaraz eta bi gazteleraz, guztira 80 plaza. “Lilitarren ohorea” bakarrizketa dramatizatuaren bidez, eraikin ikusgarri honen eta XVII. mendeko familia gipuzkoar garrantzitsuenetako baten barruak ezagutzeko aukera izango da.\nJardunaldi hauen xedea da ondareari balioa ematea, Gipuzkoako herritarrei ohi ez bezalako beste modu batean gerturatuz, gai komun batekin, eta egun jakin batzuetan.\nJardunaldi hauek herritarrengana hurbiltzeko asmoz, Foru Aldundiak esku-orriak inprimatu eta banatu ditu, gure lurraldeko aisialdi gune guztietan, liburutegietan eta kiroldegietan. Programa osoa eskuragarri dago webgune honetan:


Identitateaz | Enbata\nAccueil / Articles / Opinion / Chroniques / Identitateaz\n« L’autre état d’urgence\nLa transition franquiste »\nPar Eneko Bidegain | Publié : 15/12/2015\nAzken hilabeteetako eztabaida gai handi bat bihurtu da identitatearen gaia, Euskal Herrian, bereziki ezker abertzalean edo haren inguruan. Estrategiaz mintzo diren batzuek diote ez daitekeela independentziaren alde biderik egin, euskal nortasunaren ardatza erdigunean ezartzen bada. Euskal Herriko herritarren gehiengoa ez da euskalduna, eta haiek eta abertzaleak ez direnak independentziaren ideiara biltzeko ez omen du balio euskararen gaia azpimarratzeak.\nHorrek kontrako eragina luke: independentziaren aldeko sostengu berririk ez lortzea. Hori ulertarazten digute, bederen, zenbait pentsalarik. “Izateari utz diezaiogun, izaten hasteko”, “euskaldunak bere buruaz beste egin behar du” diote batzuek, euskaltasuna erdigunean ezartzea oztopo delakoan.\nIndependentziaren aldeko babesa %85ekoa izatea nahi badugu, hobeki bizitzearen aldeko argudioarekin lan egin behar omen dugu, eta ez identitate parametroetan.\nEztabaida horrek bazterrak harrotzen ari ditu, sakonean. Bere burua espainiar edo frantses sentitzen duen batek uko eginen ote die estatu horiei, hobeki bizitzeko” menturan?\nArgudio aski sendoa ote da “hobeki bizitzearena”? Zein berme daukagu hori baieztatzeko? Jende horrek ez badu bat egiten euskararekin eta euskal identitatearekin, bizi hobetzat joko ote du Euskal Herri independente eta euskaldun batean bizitzea? Euskaraz ikasi behar izatea?\nAzken urteetan, euskararen aldeko jarrera ahuldu da Euskal Herriko gizartearen baitan. Gero eta ozenago entzuten dira euskararen kontrako kritikak, besteak beste EGA azterketaren kontrakoak (zailegia omen da), lanpostu publikoetan euskara eskatzearen kontrakoak…\nKanpotik heldu direnek euskara ikasi behar ote dute? Ala nahi badute bakarrik (kontuan hartuz erdara nahi ala ez ikasi behar dutela)?\nAnitz dira (euskaldunak barne) horrek hautazkoa izan behar duela diotenak.\nEta testuinguru horretan, faktore kezkagarria da abertzaleek berek euskararen inguruko postura malgutzea, diskurtso ustez ireki horren izenean. Horrek euskara oraino ahulago bihurtzea baizik ez dakar.\nEta mugimendu abertzalean zatiketa sor dezake. Beharbada abertzale ez den jende gutik bat eginen du independentismoarekin, nahiz eta hizkuntzari buruzko jarrera leundu.\nSegur da, ordea, euskara funtsezkotzat daukatenak urrunduko direla euskarari garrantzia kentzearen aldeko diskurtsoa duten taldeetatik. Euskal Herriko gizartea bitan zatitua da. Baina ezker abertzalearen inguruko pentsalari batzuen analisiak ez ditu azalpen onak ematen.\nOrain zabaltzen ari den bertsioaren arabera, zatiketa horren eta independentismoaren ahuleziaren arrazoia da abertzaleek espainolen/frantsesen eta euskaldunen arteko lehiatik planteatu dutela beren estrategia.\nEta hori txarra izan dela, eta horrela pentsatzen segitzea txarra dela urrunago joan nahi bada. Hori izan omen da azken 50 urteetako estrategiaren akatsa.\nGarbiki mintza gaitezen. Azken 50 urteetan zatiketa sendotu bada eta independentziak eta euskarak jendea bereganatzea ez badute lortu, ez da planteamendu horrengatik izan, baizik eta Euskal Herriaren askatasunaren izenean ehunka lagun erail direlako ia mende erdi batez. Ez da hori arrazoi bakarra, bistan da. Espainiaren eta Frantziaren zapalkuntza gogorra ere aipatu behar da, eta Estatu horiek eskura dituzten baliabide izugarriak jendea espainolago edo frantsesago sentitzeko.\nBaina bakoitzak bere ardurak: aitzineko estrategiaren akatsa ez da izan identitatearen azpimarratzea.\nEta estrategia haren irakurketa makurretatik abiatuz ezin da sortu herri hau askeago eta euskaldunago sortuko duen estrategia bat.\nPublié le 17/12/2015 à 14:04 | Permalien\nXalbadorrek aspaldi ondu zuen honi buruzko kantu ederra; « Herria eta Hizkuntza », iduri du oraino ere ilobaren garaian korapiloa askatu gabe dagoela.


Abotsanitzen kanpaina amaiera San Pedro kalean | Angula Berria\nHasiera » Abotsanitzen kanpaina amaiera San Pedro kalean\nAbotsanitzen ikuspegitik gauza asko hobetu litezke Hondarribian, eta horretarako egingo dugu lana Udaletik, modu gardenean. Berdintasun plana bultzatuko dugu, eta berdin gizarte zerbitzuak. Herritarren bizitza errazteko bideak egingo ditugu Udaletik. Euskararen alde egingo dugu eta ekonomia sustatu, gure programan argitu dugun bezala. Eta Hondarribian bizitzeko eskubidea aldarrikatuko dugu, etxebizitza publikoen eskaintza zabalduz, alokairu publikoa indartuz eta Etxe Turistikoen (VT) araudia eginez.


abendua | 2015 | SLBTORE MTXLNA IKSTLa\nabendua 15, 2015 by salbatoreskolakirola\nGaur, hondartzan, aurreko asteburuan jokatutako jardunaldia aztertzen aritu gara eskualdeko eskoletako koordinatzaileok. Bertan, gertaturiko gauzei buruz hizketan egon gara. Kezkagarriak izan dira horietako batzuek. Batetik guraso batzuen jarrerak negarrez utzi zuten epaile lanetan ari zen 15 urteko gaztetxoa. Guztiz lotsagarritzat jotzen ditugu jarrera hauek. Ez dira eredu gure seme-alabentzat, ezta helduentzat ere. Gogor jarraituko dugu hau berriz gertatu ez dadin. Eta noski, honetarako, denon laguntza behar dugu. Jarrera desegokiak ikusiz gero momentuan mozten eta jarrera eredugarriak izaten. Gertatu zena, ez zen ikastolako taldeekin gertatu, zorionez.\nBaina beste alde bat ere izan da. Aurreko jardunaldian, zelai batzuetan ez zen epailerik izan. Gurasoek egin zuten epaile lana kasu hauetan. Txapela kentzeko modukoa iruditzen zaigu borondate hori erakutsi zuten gurasoen jarrera. Baina are gehiago, beste eskoletakoek, gure guraso batek epaile lanetan egindako lanagatik zoriondu gaitu. Sekulako lana egin zuela, partiduko ekintzak pitatzeaz gain haurrei erakusteko jarrera erakutsi zuelako.\nBeraz, eta gauza onak esatea berebiziko garrantzia duelako, ZORIONAK eman nahi dizkizuet ikastolako gurasooi. Liskarretan gure izenik agertu ez delako, eta batez ere, jarrera egokiengatik zorionak jaso ditugulako. Hori da bidea.\nHemen duzue 2015eko azken jardunaldia. Gabonen ostean jarraituko dugu txapelketekin. Asteburu honetan saskibaloia eta eskubaloia\nALEBIN 3. JARDUNALDIA – Kopia\nBENJAMINAK 3. JARDUNALDIA SASKIBALOIA\nabendua 4, 2015 by salbatoreskolakirola\nhemen abenduaren 12ko futbol jardunaldia. Ondo izan\nabendua 2, 2015 by salbatoreskolakirola\nAtseden astea tokatzen da aste honetan. Eskola kiroleko egutegiak ez du ia zirrikiturik usten kanpora joaten diren gurasoentzat, haurrekin beste ekintzak egiten dituztenentzat, urteetan jaso dugu guraso askoren aldetik, egutegian asteburu batzuk libratzeko eskaera. Kirol Batzordetik ere, honen aldeko apostu egiten dugu. Eskola kiroleko egutegia goraino beteta dago eta ez zaigu egokia iruditzen.\nEntrenatzaile diren ikasleek ere lan handia egiten dute kurtso osoan zehar, eta hauek ere eskertzen dute atsedena. Behar dute atsedena. Baita haur eta gazteen arteko harremanak ere.\nAste honetan, guraso askok idatzi diguzue atseden astea jarri izana eskertuz. Besteren batek ez du begi onez ikusi atsedena. Baina mesedez eskatzen dugu, eta denboraldi osoa ia kirolak hartzen duenean, beste gurasoen nahia ere kontuan izateko.


HORTIK ZIHAR – Ane Canseco Bartzelonan | danbolin\nHORTIK ZIHAR – Ane Canseco Bartzelonan\nZer dela eta Bartzelonan?\nGustuko dut leku desberdinetan mugitzea, baina Bartzelonara ikasketek ekarri ninduten. Nik ikasi nahi nuen masterra ez zen Euskal Herrian aurkitzen eta nituen aukera guztietatik bai unibertsitate aldetik eta baita hiri aldetik ere, erakargarriena Bartzelona iruditu zitzaidan.\nNiretzat garrantzitsua da itsasoa gertu izatea, beraz itsasodun hiri baten egotea ideia ona iruditu zitzaidan.\nOrain ikasketen amaiera gerturatzen ari dela, lan aukera zabala dagoela ikusi ahal izan dut eta nire ikasketekin bat datorren enpresa baten partaide izateko aukera topatu dut.\nOraintxe bertan Master Amaierako Lana egiten ari naiz eta bitartean astelehenetik ostiralera lanean nabil. Beraz lanetik unibertsitatera eta unibertsitatetik lanera.\nAste bukaeretan eguraldi onaz gozatuz lagunekin egotea gustatzen zait, leku lasairen batean, edota terrazaren batean zerbait hartzen.\nGustuko ditudan ikasketak ikasi ahal izateko aukera, lan aukera zabala, lagunak, klima, jendea, erosotasuna…\nMasterra ikasten hasi nintzenean esaterako, mundu osoko jendea ezagutu nuen, kanpoko jende asko elkartzen da Bartzelonan eta jende desberdinen etengabeko joan etorria aurki daiteke. Zaila da badoan jendeari “gero arte” esatea, batez ere munduaren beste alderaino itzultzen direnean, baina polita da beti jende berria ezagutzeko aukera izatea.\nFamilia, lagunak eta parrandak.\nNire iritziz Bartzelonak leku izugarri pila bat ditu. Baina hona etorriz gero, ikusi beharrekoa zalantzarik gabe “Sagrada Familia” izango litzateke. Bai kanpotik eta bai barrutik. Oso turistikoa da eta jende pila bat egoten da, baina ikusgarria da.\nBi urtez gelditzeko ideiarekin etorri nintzen, baina lanean hasi naizenez, ez dakit noiz arte luzatuko dudan nire egonaldia.\nLeku bat: Los búnkers del Carmel\nJanari bat: “Calçots”-ak dira oso ezagunak hemen. “Calçotada”-k egin ohi dira eta honek jende asko elkartzen du, aire librean ospatzen dira. Alde batetik koadrilan eta norbera bere lagun artean egiten den ohitura bat da, baina hiri handi batean egonda, mugimendu asko dago eta jende asko elkar daitekeen tokietan ere ospatzen dira. Beraz lagun artean gustura egoteko aitzakia bikaina da.\nPlan bat: Lagunekin zerbeza batzuk hartu eta “Ciudadela” parkean eguzkitan etzanda egotea. Eguraldia ia beti ona denez, jende asko elkartzen da bertan, jendea gitarra jotzen eta lagun artean aurki daiteke, polita izaten da.\nNaroa Agirrek bi txapela jantzi ditu aste honetan\nAmalda III kobazuloan Euskal Herriko azken neanderthalen zantzuak aurkitzeko lanak hasiko dituzte\nPrevious Article Arroa Behean izan gara\nNext Article Atletismo topaketei hasiera eman zaie gaur goizean\nAlbiste gehiagoZestoako Jaiak 2019 – Egitaraua14. Akoako Bira jokatuko da datorren igandeanUmeentzako mendi irteera antolatu du Agirok irailaren 22rako14. Akoako Biran izena emateko epea zabaldu dute


Karrantzako Udala - EAEko saltoki txikizkariek ekainaren 15etik aurrera jaso ahalko dituzte merkataritza elektronikoa bultzatzeko Eusko Jaurlaritzaren laguntzak\nEAEko saltoki txikizkariek ekainaren 15etik aurrera jaso ahalko dituzte merkataritza elektronikoa bultzatzeko Eusko Jaurlaritzaren laguntzak\nEusko Jaurlaritzak laguntza programa bat abiarazi du saltoki txikizkariei aktiboki laguntzeko onlineko salmenta estrategiak ezartzen eta beren kudeaketa prozesuak merkataritza elektronikorantz orientatzen.\nEusko Jaurlaritzako Industria, Merkataritza eta Turismo Sailak diseinatutako eta SPRIk (Eraldaketa Lehiakorrerako Sozietateak) kudeatutako “Bultzada merkataritza txikizkariari merkataritza elektronikorantz” ekimenak e-commerce txekea jarri du parte-hartzaile guztien eskura: hornitzaile homologatuari egindako ordainketa sinbolizatzen duen formatu bat da, eta negozioak berak aukeratzen du hornitzailea, lagundu diezaion merkataritza elektronikorantz bultzatzeko zerbitzuak abiarazten.\nHornitzailearen zerbitzuak ondoko hauek barne hartzen ditu:\n• Diagnostiko bat egitea jakiteko zein egoeratan dagoen saltokia merkataritza elektronikoaren arloan. Nola dago eta noraino irits daiteke?\n• Saltokia eraldatzeko gomendioak (e-commerce Estrategia). Zer egin behar du?\n• Estrategian jasotako lehentasunezko ekintzak ezartzea (Ez da sartzen IKTetan egin beharreko inbertsioa)\n• Txeke baten zerbitzua: 1.000 euro\n• Bi txekeren zerbitzua: 2.000 euro\n• Hiru txekeren zerbitzua: 3.000 euro\nProgramak emandako zerbitzuaren %90 finantzatuko du, eta saltokiak gainerako %10a eta zerbitzu osoaren BEZa ordaindu beharko ditu.\nProgramari atxikitako eta SPRIren (Eraldaketa Lehiakorrerako Sozietatea) web orrian zerrendatutako bitarteko eragileek lagunduko diete saltokiei laguntza tramitatzen. Enkarterriko bitarteko eragileak dira:\n• Behargintza - Enkartur: tfnoa 94.669.08.77\n• Enkarterrialde: tfnoa 94.680.01.32\nLaguntza Eskaerak aurkezteko epea 2012ko ekainaren 15ean hasi eta 2012ko irailaren 7an amaituko da, salbu eta aurrekontua agortzen bada.\nInformazio gehiago SPRIn (902 702 142, info@spri.es) eta http://www.euskadinnova.net/ web orriaren bidez.


Urrats bat bai, baina ez irtenbide osoa | Gizartea | Berria\nUrrats bat bai, baina ez irtenbide osoa\nTelelanak auto pribatuen erabilera gutxitzen du. Horrek berekin dakar berotegi gasen isurketa eta kutsadura arintzea. Nolanahi ere, baditu bestelako ondorioak ere ingurumenean, ez horren positiboak.\nTrafiko ilara arinak, Muskiz inguruan, Bilborako norabidean. JAVIER ZORRILLA / EFE Tamaina handiagoan ikusi\nAutoa etxean aparkatuta geratzeak ingurumenean daukan eragin positiboa gutxik jarriko dute zalantzan. Nabarmen geratu zen hori konfinatze asteetan. Alde horretatik, etxetik lan egitea, printzipioz, onuragarria da ingurumenarentzat eta klimarentzat. Alabaina, baditu bestelako albo ondorio batzuk ere, ez horren baikorrak.\nFrantziako Trantsizio Ekologikorako Agentziak (ADEME) uztailean argitaratu zuen ikerketaren arabera, beharginen %35 telelanean aritzeak eguneroko joan-etorri asko gutxituko lituzke. Hain zuzen ere, 3,3 milioi desplazamendu saihestuko lituzke herrialde horretan, eta 3.200 tona CO2 gutxiago isuriko lirateke astero. Konfinatze garaian, %41era igo zen etxetik lan egiten zutenen kopurua Frantzian eta Ipar Euskal Herrian. Aurretik %17 ziren.\nAlemaniako Greenpeacek ere propio aztertu ditu telelanak ingurumenean dituen ondorioak, berriki landutako txosten batean. Alemanian, langileen %25-40 telelanean arituko balira, egun bakoitzean %2 gutxituko lirateke bidaiarien garraioari dagozkion berotegi gasen isurketak. Horrek esan nahi du bi eguneko telelana ezarriko balitz %4koa litzatekeela murrizketa, eta hiru egunekoa balitz, %6koa. «Ez da panazea, ez da mugikortasun arazoen eta hirietako kutsaduraren irtenbide osoa, baina bide bat litzateke —beste neurri batzuekin batera— berehala berotegi gasen isurketak gutxitzeko», adierazi du Adrian Fernandez Espainiako Greenpeaceko Mugikortasuneko arduradunak. Aintzat hartu behar da Europan berotegi gasen isurien herenak dagozkiola, gutxi asko, garraioari.\nIzan ere, Espainiako Greenpeace ere ari da aztertzen Espainian, Galizian, Hego Euskal Herrian eta Herrialde Katalanetan telelanak zer eragin izango lukeen ingurumenean eta isurketen bilakaeran.\nMundu mailan handia izan zen COVID-19aren ondoriozko konfinatze garaian telelanak eragin zuen erregai kontsumoaren murrizketa. IEA Nazioarteko Energia Erakundeak kalkulatu zuen OCDEko herrialdeetan ezarri zen telelanaren ondorioz eguneko 600.000 upel txikitu zela gasolina eta diesel eskaria.\nAlemaniako azterketak agerian utzi ditu lehendik jakinekoak ziren beste gorabehera batzuk ere. Esaterako, lan kualifikazioa handiagoa duten beharginek joera dutela autoa gehiago erabiltzeko. Batetik, soldata handiagoa dutelako; eta, bestetik, askotan lan tokitik urrunago bizi direlako. Aldi berean, lan horiek dira, hain zuzen ere, telelanarekin errazen uztartzen direnak. Kualifikazio txikiagoko beste lan batzuk, eraikuntzakoak, lantegietakoak eta zaintzakoak, zailagoa da etxetik egiten. Beraz, telelana martxan jartzeak berehalako eragina du autoz kilometro gehien egiteko joera duten langileen sektorean.\nOndorio kaltegarriak ere bai\nAlemaniako Greenpeaceren ikerketak agerian utzi ditu telelanaren bestelako ondorio batzuk ere, ez horren positiboak. Alde batetik, etxeko energia elektrikoaren kontsumoa handitu egin dela, Interneten erabileraren ondorioz. «Zaila da jakitea, konfinatze garaiari dagokionez, kontsumoaren hazkunde horren zein zati dagokion telelanari eta zein aisialdiari; hau da, bideoak ikusteari-eta... Hazkunde hori ez da txikia, baina desplazamendua ez egiteak dakarren aurrezte energetikoa handiagoa da. Gainera, edozein kontsumo elektriko bezala, energia berriztagarriekin estaltzeko modukoa da, haiek zabalduz doazen heinean», azaldu du Fernandezek. Espainiako Kontsumitzaileen Elkarteak egindako ikerketa baten arabera, konfinatze garaian %11 gutxitu zen energiaren kontsumo orokorra, baina etxeetako kontsumoa %28 inguru igo zen.\nEtxeetako berogailuaren kontsumoa ere igotzen da telelanaren bidez. Greenpeacek, beste hainbat erakundek bezala, ohartarazi du langileen ahalmen ekonomikoari kalte egin diezaiokeela gastu hori haien gain geratzeak. «Aztertzen ari diren araudi horretan aintzat hartu beharko da hori, langileek ez dezaten beren gain hartu enpresei dagozkien gastuak. Hala ere, elektrizitatearen eta gasaren kontsumoa handiagoa izango da, baina egungo egoerarekiko balantze energetikoa positiboa litzateke, autoen joan-etorrietan isurtzen delako berotegi gas gehien, eta, gainera, enpresek bulego eta instalazio txikiagoak eduki ditzaketelako. Kontuan eduki horiek energia kontsumo handia izaten dutela».\nAlemaniako Greenpeacek ere atzeman du beste toki batzuetan ere igarria zioten beste joera bat. Hau da, telelanean geratzen diren langileek joera dutela autoa hartzeko bestelako joan-etorri batzuk egiteko. Esan nahi baita, ez direla etxean geratzen. Erosketak egitera joaten dira autoz, edo haurrak eskolara eramatera. Usu, lanerako bidean egiten dituzten zereginak dira horiek, baina, etxean geratuz gero, halakoak egiten jarraitzen dute, eta autoz egiten dituzte. Frantziako Garraio Azpiegituretako eta Plangintzetako Teknologien eta Zientzien Institutuak (Ifsttar) iaz telelanari buruz egindako ikerketa batek hau ondorioztatu zuen, horri dagokionez: «Joan-etorri horiek lanetik etxera eta etxetik lanera egindakoak baino motzagoak izaten dira, baina telelanaren karbono balantzean eragin negatiboa daukate».\nHalaber, telelanak ere eragin dezentekoa izan dezake hiri handien artean hegazkinez mugitzen direnen artean. Oso talde txikia izaten da hori, baina haien karbono aztarna handia da. Esate baterako, Erresuma Batuan egindako ikerketa baten arabera, bidaiarien %15ek hartu ohi dituzte hegazkin txartelen %75. Bidaia horietako askok zerikusia daukate lan jarduerekin. «Badago gutxiengo bat halako bidaiak egiten dituena, askotan bilerak egiteko, eta sarritan zentzu askorik ez duten topaketak izaten dira. Hiriburu handien arteko joan-etorrien murrizketa handia izan daiteke, telelana ezarriz gero. Hegazkinak ez dauka alternatiba errazik, eta, beraz, oso kutsatzailea izanik, aukera bakarra da desplazamenduak gutxitzea», erantsi du Fernandezek.


Susan Ward: Orkidea basatia — Gaztezulo\nSusan Ward: Orkidea basatia\nSusan Ward: Orkidea basatia https://www.gaztezulo.eus/albisteak/susan-ward-orkidea-basatia https://www.gaztezulo.eus/@@site-logo/logoa.png\nMonroe herrian jaio zen Susan Ward. Patuak zinema izar izateko aukeratu zuela dirudi. Baina Susan ez da Marilyn. Kilate gutxiko aktore arrunta baizik. Talenturik gabeko edertasuna distira iragankorreko izar delako beti. Basetxe batean hezi eta hazi zen Susan txikia. Animaliz inguraturik. Horrexegatik, albaitari izatearekin egiten zuen amets gau eta egun. Baina, 13 urteko nerabea baino ez zela, Ford modelo-agentzia entzutetsuak errefusatu ezineko eskaintza egin zion. Maletak hartu eta New Yorkeko asfaltozko oihan gordinera jo zuen; arrakasta xede.\nApurka-apurka, ordea, interpretazioaren esparrura zuzendu zituen urratsak Susan Ward gaztetxoak. "All My Children" telesailean rol txiki bat lortu zuen arren, oharkabe pasatu zen neskatoa. Aaron Spelling ekoizle boteretsuak eman zion lehen aukera handia "Malibu Shores" telesail kaskarrean. Telenobelak, noski, porrot egin zuen. Sasoi hartan, zineman ere muturra sartzen ahalegindu zen. "Poison Ivy: The New Seduction" film erotikoan, hain justu. Pelikula ez zen zinema aretoetan sekula estreinatu. Bideoklubetako apalik ezkutuenetan amaitu zuen.\nEtsitzear zela, Aaron Spelling mitikoak Susanen atea jo zuen berriz ere, eta "Sunset Beach" telesailean rol esanguratsua eskaini zion. Telesailak arrakasta ikaragarria izan zuen, eta Susan Ward beraren lana ere saritua izan zen. Erdietsitako ospea profitatuz, zinemaren ur uherretan murgildu zen beste behin neskatoa. Hala, "The In Crowd" kultuko filma errodatu zuen. Bertan, Brittany Foster "serial killer" arriskutsu bezain erakargarriaren rola jokatu zuen. Pelikulak oso ezagun egin zuen Susan Ward, eta Maxim, FHM eta antzeko aldizkarien azaletako erregina bihurtu zen. Handik gutxira, Farrelly anaia eskatologikoen "Shallow Hal" erdipurdikoan lan egiteko parada izan zuen.\nAzken bi urteotan, ostera, bere distira itzali egin da. "Wild Things 2" eta "Would I Lie to You?" film kerratuak besterik ez ditu errodatu eta. Mutil-lagunak zinema ekoizlea da ere ezin izan du, antza, bere gainbehera leundu. Gaztea den arren, edertasuna zimeltzen zaienean ahanzturaren artxipielagoan galtzen diren izar iheskor horietako beste bat izango dela susmatzen hasiak gara, egiazki. Diamante landugabea, alegia. Pena da, baina bikinizaleek ez dute Oscarrik banatzen.\nIzena: Michelle Susan Ward\nJaiolekua: Monroe/Lousiana (AEB)\nMutil-laguna: David Robinson zinema ekoizlea\nMusika talderik gustukoena: Dave Matthews Band\nLagunik onenak: Charisma Carpenter, Sarah Buxton eta Clive Robertson aktoreak\nGizonezko aktore bat: John Cusack\nEmakumezko aktore bat: Jessica Lange.\nTelesailik kuttunena: "Sex & the City"\nBizio bat: NASCAR auto karreretan lehiatzea\nMaite ditu: Abereak\nGorroto du: Fideltasunik eza\nZaletasunak: Golfa, irakurtzea, dendaz denda ibiltzea


Margotutako hosto lehorrekin | Eskulanak On\nApainketa margotutako hosto lehorrekin\nJenny monge | | Artisautza, Eskulanak pinturarekin\nKaixo guztioi! Gaurko eskulanetan nola egin ikusiko dugu dekorazioa margotutako hostoekin. Ikusten den bezala loreontzi batean jartzea da aukeretako bat baina dekorazio ideia askotarako erabil ditzakegu.\nDekorazio hau margotutako hosto lehorrekin nola egin ikusi nahi duzu?\n1 Margotutako gure hosto lehorrak egiteko beharko ditugun materialak\nMargotutako gure hosto lehorrak egiteko beharko ditugun materialak\nHosto lehorrak. Kaletik, zelaitik, gure lorategitik eraman ditzakegu... Aproposa da hautsita ez daudenak aukeratzen saiatzea eta kolore ezberdinetako oinarria izan dezaketenak.\nOntzi edo loreontzi bat.\nLehen urratsa da maindireak garbituHorretarako kontu handiz ibili behar dugu eta ez hautsi. Aukera ona da zapi bat bustitzea eta hostoak astiro-astiro garbitzea garbi egon arte.\nHostoak lehortu ondoren ahal dugu margotzen hasi. Zer moduz familiako kide bakoitzak bere hostoa margotu eta gero loreontzi batean batzea? Puntuekin apaindu dezakegu, hostoen lerroak kolore ezberdinekin jarraitu.Aukera asko daude eta ditugun materialetatik haratago mugarik ez dugu, beraz, erabil dezagun irudimena.\nHostoak utziko ditugu ondo lehortu erabili aurretik apaintzeko, batez ere pintzelkada lodiak egiten baditugu ehundura gehiago emateko.\nHostoak zuhaitzetik zintzilik jarri ditzakegu, loreontzi batean, girlanda batean, ontzi batean mahai baten erdiko apaingarri gisa... aukera asko daude.\nEta prest! Dagoeneko badugu sasoi honetako objektu naturalekin apaintzeko alternatiba bat gehiago. Gure webgunean begiratuz gero beste aukera batzuk aurki ditzakezu, hala nola anana dekorazioa, mandarina zuritzea, etab.\nEspero dut animatzea eta margotutako hosto lehorrekin eskulanak egitea.\nArtikuluaren bide osoa: Eskulanak » Artisautza » Apainketa margotutako hosto lehorrekin\n15 kartoizko eskulan erraz eta koloretsuak


Perkusio eta didgeridooaren ahots dirdiragarria\nIban Nikolai ezaguna egin zen Australiako aborigenen didgeridoo instrumentua Euskal Herrira ekartzeagatik. Ez nekiena zen Samar taldean didgeridooa erabiltzeaz gain, soinu, giro eta sentsazioekin hala jokatuko zutenik. Punta-puntako musikariekin elkartuta, erritmoekin, pultsuekin eta dirdiratzearekin emaitza oso-oso berezia lortu dute. Hala, gai dira jazz piezetatik doinu arabiarretara, flamenkoetara, 1960ko hamarkadako psikodeliara, funkyra edota bossa eta jazz latindarrera hurbiltzeko. Ez hori bakarrik, esperimentatzeko gaitasun handia daukate eta perkusioari izugarrizko garrantzia ematen diote. Bestalde, mugak apurtzea erraza bailitzan, Lazkao Txiki omendu dute, baita techno-arekin eta Asiako doinuekin ausartu ere. Hori guztia kanta instrumentalekin; izan ere, didgeridooak ahots propioa du.\nLazkao Txikiri gustatuko litzaioke Australia eta Euskal Herriaren arteko sustraien elkartasuna\nSoberan daude hitzak didgeridooak hitz egiten duenean?\nBai, didgeridooak ahots propioa du eta berak bakarrik hitz egiten du. Gainera, ahotsaren erabilera didgea jotzerakoan ezinbestekoa da. Ez dugu abeslaririk sartu behar izan, baina proiektu irekia denez agian etorkizunean gehitu diezaiokegu.\nPerkusioek pisu nabarmena daukate Samarren, ezta?\nBai, bi bateria eta perkusio kit bat sartzen dugu agertokian. Samar, dudarik gabe, zuzenean ikusteko taldea da.\nDirdiratzea ezinbestekoa da zuentzat?\nBai, instrumentuek bibrazio handia sortzen dute: didgeridooa, gonga, perkusioa…\nNola jaio zen Samar? Zer helbururekin?\nJavier Area bateria jolea ezagutu ahala zerbait erritmikoa eta berezia egitea erabaki genuen, eta ezohiko musikari handiak batu zitzaizkigun. Ondo pasatu eta zerbait desberdina eskaini gura dugu.\nZer irudikatzen du askotan aipatzen duzuen kartulina beltzak?\nEz du esanahi berezirik, hori bakoitzak irudikatu beharreko gauza da.\nOndo moldatu zarete zuen sentsazio, giro eta sonoritateak estudioan jasotzeko?\nLehenengo diskoa da, baina MIK-eko Maikel ohituta dago halako proiektu bereziak grabatzen eta segituan moldatu da gure ideietara eta instrumentu berezien soinuetara. Emaitzarekin oso gustura geratu gara.\nZer esango luke Lazkao Txikik burua altxatuko balu?\nGipuzkoako Bertso Txapelketaren sintonia egitea ohorea izan da, eta nik uste Lazkao Txikiri gustatuko litzaiokeela Australia eta Euskal Herriko sustraien elkartasuna.\nZer dauka didgeridooak beste instrumentu batzuek ez dutena?\nEzohiko instrumentua dela, Europan eta ia mundu osoan ezezaguna. Naturak egiten duen instrumentua da, ez daude bi didge soinu bera dutenak. Gainera, giza ahotsari gehien hurbiltzen zaion haizezko instrumentua da. Australiar aborigenena da, eta termitek hustutako eukalipto zuhaitzen enbor-adarrak dira.


Mos Eisleyko taberna - Wikipedia, entziklopedia askea.\nMos Eisleyko taberna\nMos Eisleyko taberna Star Wars film sagan (Star Wars IV. Atala: Itxaropen Berria atalean), aisialdigune bat zen, legez kanpo zegoen jendea biltzen zena. Tatooine planetako Mos Eisley portuan kokatua zegoen. Taberna hau Chalmun izeneko wookiee baten jabetzakoa zen.\nLuke Skywalker eta Obi-Wan Kenobi tabernara Alderaanera eramango zituen pilotu baten bila sartu zirenean, bezero dibertsitate handia zegoen. Horien artean Momaw Nadon, Takeel, Kabe, Muftak, Kitik Keed'kak, Melas, Ketwol, Myoo, Feltipern Trevagg, Labria, Nabrum Leids, Bo-Shek, Djas Puhr, Dr. Evazan, Ponda Baba, Han Solo eta Chewbacca zeuden.\nTaberna Fingrin D'an taldearen zuzeneko musikak girotzen zuen (benetan John Williamsek idatzitako musika zen, gainontzeko soinu banda bezala, baina oso erregistro ezberdinean, jazzaren eragin handiagoaz musika sinfonikoarenaz baino). Barran, Wuherrek trago exotikoak zerbitzatzen zituen, segundo bakar batean espezie bat hil zezaketenak edo beste bat estasira eraman zezaketenak.\nObi-Wan Kenobi eta Luke Skywalkerrekin eginiko negoziaketen ondoren, Han Solo taberna barnean harrapatu zuen Greedok, Jabba Huttaren zerbitzura zegoen ordainsari bilatzaile bat. Eztabaida baten ondoren, Han Solok Greedo hil zuen bere laserrezko pistolarekin.\nStar Warseko lekuak\nOrriaren azken aldaketa: 21 uztaila 2016, 18:50.


Adinekoendako sexualitate tailerra - Soraluze - Plaentxia.eus\nAdinekoendako sexualitate tailerra\nUbane Madera Zangitu 2021-10-23 11:11\nItxaropenako aretoa lepo, esperientzia gelaren hitzaldietako batean.\nSoraluzeko Esperientzia Gela atzera ere hasiko da adinekoendako ikastaroak, tailerrak eta bestelako ekimenak antolatzen. Lehena azaroaren 2an izango da. Sexualitate tailerra landuko dute, bi saiotan. Izena emateko epea zabalik dago eta izena emateko hurrenkera errespetatuko dute partaideak onartzerako orduan.\nMahibar Sexologiak emango ditu sexualitate tailerreko bi saioak. Azaroaren 2an izango da lehena, 17:00etatik 18:30era, Tolarekuan. Hitzaldia izango da eta aretoaren edukiera gehienezkoa bete arte interesa duen edozein bertara daiteke.\nBigarren saioa, berriz, azaroaren 9an izango da, 17:00etatik 19:00etara. Kasu horretan, asko jota 15 lagunendako lekua izango da eta aldez aurretik izena eman beharko da. Horretarako, udaletxeko harrera bulegora jo beharko da azaroaren 3, 4, 5 edo 8an, 09:00etatik 14:00ak bitartea.\nPatricia Borinaga Udaleko Osasun, Gizarte Ongizate eta Immigrazio Saileko arduradunak azaldu duenez, hitzaldi-tailer horren helburu nagusia da identifikatzea nola eragiten duen adinak sexualitatea bizitzeko moduan.